
ಪ್ರಥಮ ಮುದ್ರಣ : 1998 
4 ಳಿ 
ಬೆಲೆ ರೂ. 15 ು \ \3- 
( - ೦೩೬೦ 
ಪುಟಗಳು ಕ 28 
ಪ್ರಧಾನ ಸ೦ಪಾದಕ ಕ ಡಾ. 1 ವಿವೇಕ ರೈ ಳ್ಳ ಲ | $M; 
ಅಧ್ಯಕ್ಷರು 


ಕರ್ನಾಟಕ ತುಳು ಸಾಹಿತ್ಯ ಅಕಾಡೆಮಿ 
ಪ್ರಕಾಶಕರು ಡಾ. ಪಾಲ್ತಾಡಿ ರಾಮಕೃಷ್ಣ ಆಚಾರ್‌ 

ರಿಜಿಸ್ಟಾರ್‌ 

ಕರ್ನಾಟಕ ತುಳು ಸಾಹಿತ್ಯ ಅಕಾಡೆಮಿ 
ಹಕ್ಕುಗಳು 2 ಅಕಾಡೆಮಿ 


ಅಕ್ಷರ ಸಂಯೋಜನೆ; ಆಕೃತಿ ಕಂಪ್ಯೂಟರ್ಸ್‌, ಮೈದಾನ 4ನೇ ಅಡ್ಡರಸ್ತೆ, ಮಂಗಳೂರು - 575001 


ಮುದ್ರಣ ಕ ಪ್ರಕಾಶ್‌ ಆಫ್‌ಸೆಟ್‌ ಪ್ರಿಂಟರ್ಸ್‌, ಬೈಕಂಪಾಡಿ ಕೈಗಾರಿಕಾ ಪ್ರದೇಶ, ನವ ಮಂಗಳೂರು - 575010 


ಜೋಕುಲೆಗಾದ್‌ ತುಳು ಕತೆಕುಲು - 18 . 


ಜೋಗಿ ಪುರುಸೆರ್‌ 


ಕುದ್ಕಾಡಿ ವಿಶ್ವನಾಥ ರೈ 





ಕರ್ನಾಟಕ ತುಳು ಸಾಹಿತ್ಯ ಅಕಾಡೆಮಿ 
ಲಾಲ್‌ಬಾಗ್‌, ಮಂಗಳೂರು - 575008. 





ಅಧ್ಯಕ್ಷೆರೆನ ಮದಿಪು 


ತುಳುನಾಡ್‌ಡ್‌ ಪ್ರಾಕ್‌ಡ್‌ದಿ೦ಚಿ ನಮ್ಮ ಹಿರಿಯಾಕುಲು ಪಂಡೊಂದು ಬತ್ತಿಂಚಿ ಅಜ್ಜಿ ಕತೆಕುಲು, 
ಪಾಡ್ದನದ ಕತೆಕುಲು ಒಂಜಿ ಕಾಲೊಡು ನಮ್ಮ ತುಳುವೆರೆಗ್‌ ಅಕ್‌ಲ್ನ ಚರಿತ್ರೆನ್‌ ತೆರಿಪಾಯಿನ ಕಲ್ಪಾಯಿನ 
ವಿದೈೆಲು. ಕೋಟಿ ಚೆನ್ನಯೆರ್‌, ಸಿರಿ, ಅಬ್ಬಗೆ ದಾರಗೆ, ದೇವು ಪೂ೦ಜೆ, ಅಗೋಳಿ ಮಂಜಣೆ, ಪುಳ್ಕೂರು ಬಾಚೆ, 
ಪರತಿ ಮ೦ಗಣೆ ಇ೦ಚ ಏತೇತೋ ಆ೦ಜೊವು ಪೊ೦ಜೊವೆಲೆನ ಪುದರ್‌ಲೆನ್‌ ಕತೆಕ್‌ಲೆನ್‌ ನಮ್ಮ ಹಿರಿಯಾಕುಲು 
ಕೇಂಡೊಂದು ಕಲ್ಲೊಂದು ಮಲ್ಲೆ ಆತೆರ್‌. ಒಂಜಿ ಕಾಲದ ಅಜ್ಜಿ ಅಜ್ಜೆರ್ನಕುಲು ಪುಳ್ಕಲ್ಲೆಗ್‌ ಪನೊಂದಿತ್ತಿನ 
ಕತೆಕ್ಸೆಡ್‌ ಕುಸಾಲ್‌ ಇತ್ತ್‌೦ಡ್‌, ಕುಸೆಲ್‌ ಇತ್ತ್‌೦ಡ್‌. ಕನಕಟ್ಟುನ, ಗೇನ ಪುಟ್ಟಾವುನ ಶಕ್ತಿ ಇತ್ತ್‌೦ಡ್‌. ತೆಲ್ತ್‌ 
ತೆಲ್ತ್‌ದ್‌ ಬ೦ಜಿ ಉರ್ಕಾವುನ ಉಲ್ಲಾಸ ಇತ್ತ್‌೦ಡ್‌. ಇಂಚ ತೆಲಿಪುನ ಯೋಚನೆ ಮಲ್ಪುನ ಪೊಸ ಲೋಕೊಗು 
ಪೋಪುನ, ಪೊಸ ಸಾದಿ ಪತ್ತುನ, ಪೊಸ ವಿದೈಲೆನ್‌ ತುಳುವೆರ್‌ ಕಲ್ತ್‌ದ್‌ನೆ ಅಕ್ಷೆನ ಅಜ್ಜಿ ಕತೆಕ್ಷೆಡ್ಡ್‌ ಇಂಚಿತ್ತಿ 
ಅಜ್ಜಿ ಕತೆಕ್ಸೆ, ಪಾಡ್ದನದ ಕತೆಕ್ಲೆ ರುಚನ್‌ ನಮ್ಮ ಪೊಸ ಕಾಲದ ತುಳುವ ಜೋಕ್ಷೆಗ್‌ ಪುಟ್ಟವೊಡು ಪನ್ಸಿ ಆಸೆ 
ಕರ್ನಾಟಕ ತುಳು ಸಾಹಿತ್ಯ ಅಕಾಡೆಮಿದವು. ಅಂಚಾದ್‌ ಈ 20 ತುಳು ಕತೆ ಬೂಕುಲೆನ್‌ ತುಳು ಸಾಹಿತಿಲೆಡ 
ಬರೆಪಾದ್‌ ಕತೆಕ್‌ಲೆಗ್‌ ಬೋಡಾಪಿನ ಚಿತ್ರೊಲೆನ್‌ ಸೇರ್ಸಾದ್‌ ಬೂಕುಲೆ ಮೋನೆಲೆಗ್‌ ರ೦ಗ್‌ ಪಾಡ್ಬಾದ್‌ 
ತುಳು ಜೋಕುಲೆ ಮಟ್ಟೆಲ್‌ಗ್‌ ಪಾಡೊಂದುಂಡು. 


ತುಳು ಸಾಹಿತ್ಯ ಅಕಾಡೆಮಿ 1994ಟ್ಟ್‌ ಈ ಕತೆ ಬೂಕುಲೆನ್‌ ಬರೆಪವುನ ಯೋಚನೆ ಮಲ್ತ್‌ದ್‌ 
ದಕ್ಷಿಣ ಕನ್ನಡ ಜಿಲ್ಲಾ ಪ೦ಚಾಯತ್‌ದೊಟ್ಟಿಗೆ ಸೇರ್‌ದ್‌ ಅಚ್ಚಿ ಮಲ್ಪುನ ಯೋಜನೆ ಇತ್ತ್‌೦ಡ್‌. 20 ಜನ 
ಸಾಹಿತಿಲ್ಲಕುಲು ಅಕಾಡೆಮಿಡ್‌ ಸೇರ್ಡ್‌ ಚರ್ಚೆ ಮಲ್ತ್‌ದ್‌ ಈ ಬೂಕುಲೆನ್‌ ಬರೆದ್‌ ಕೊರೈರ್‌. ಬೇತೆ ಬೇತೆ 
ಕಲಾವಿದೆರ್ನಕುಲು ಈ ಬೂಕುಲ್ಲ ಮೋನೆದ ಚಿತ್ರೊಲೆನ್ನ ಉಳಯಿದ ಚಿತ್ರೊಲೆನ್ಹ ಬರೆದ್‌ ಕೊರೈರ್‌. ಆಂಡ 
1995ಟ್ಟ್‌ ತುಳು ಸಾಹಿತ್ಯ ಅಕಾಡೆಮಿ ಅಸ್ತಿತ್ಪೊಡು ಇಜ್ಜ೦ದಿನೆಡ್ಡಾದ್‌ಲಾ, 1996ಟ್ಟ್‌ ಅಕಾಡೆಮಿಗ್‌ ಪೊಸ 
ಜುವ ಕೊರ್ನಗ ಜಿಲ್ಲಾ ಪಂಚಾಯತ್‌ದ ಯೋಜನೆ ಉ೦ತುದು ಪೋಯಿನೆಡ್ಡಾದ್‌ಲಾ ಬೊಕ್ಕ ಅಕಾಡೆಮಿದ 
ಪಣವುದ ತಾಪತ್ರಯೊಲೆಡ್ಡಾದ್‌ಲಾ ಈ 20 ಬೂಕುಲೆನ್‌ ಅಚ್ಚಿ ಮಲ್ಪುನ ಕೆಲಸೊ ದು೦ಬು ದು೦ಬೇ ಪೋ೦ಡು. 
ಆಂಡ ಇತ್ತೆ ಎಂಚಲಾ ಮನಸ್‌ ಮಲ್ತ್‌ದ್‌ ಈ ಎಡ್ಡೆ ಕೆಲಸೊನು ಕೋಡಿ ಎತ್ತವೊಡು೦ದು ತುಳು ಸಾಹಿತ್ಯ 
ಅಕಾಡೆಮಿ ಈ 20 ಬೂಕುಲೆನ್‌ ಅಚ್ಚಿ ಮಲ್ಲೊಂದುಂಡು. 


ಈ ಬೂಕುಲೆನ್‌ ಬರೆದ್‌ ಕೊರ್ತುನ ಮಾತ ತುಳು ಸಾಹಿತಿಲೆನ್ಹಾ, ಅವೆಕ್ಕ್‌ ಚಿತ್ರ ಬರೆದ್‌ ಕೊರ್ತಿ 
ಕಲಾವಿದೆರೆನ್ಲಾ ಅಕಾಡೆಮಿ ಮೋಕೆಡ್‌ ನೆನೆತೊಂದುಂಡು. ಉ೦ದೆಟ್ಟ್‌ ಜೋಗಿ ಪುರುಸೆರ್‌ ಕತೆ ಬೂಕುನು 
ಪೊರ್ಲುಡು ಮೊಡೆದ್‌ ಕೊರಿನ ಕುದ್ಕಾಡಿ ವಿಶ್ವನಾಥ ರೈ ಮೆರೆಗ್‌ ಅಕಾಡೆಮಿದ ಪುದರ್‌ಡ್‌ ಸೊಲ್ಮೆ 
ಸ೦ದಾವೊ೦ದುಲ್ಲೆ. ಈ ಬೂಕುಗು ಅಕ್ಷರ ಜೋಡಣೆ ಮಲ್‌ ಕೊರಿನ ಆಕೃತಿ ಕ೦ಪ್ಕೂಟರ್ಸ್‌ದ 
ಕಲ್ಲೂರು ನಾಗೇಶ್‌ ಬೊಕ್ಕ ನಳಿನಿ ಸುವರ್ಣ ಮೊಕ್ಷೆಗ್ಲಾ, ಕಡಮೆ ಕಾಲೊಡು ಪೊರ್ಲು ಪೊಲಿಗೆಡ್‌ ಅಚ್ಚಿ 
ಮಲ್ಟ್‌ ಕೊರಿನ ಪ್ರಕಾಶ್‌ ಆಫ್‌ಸೆಟ್‌ ಬೈಕಂಪಾಡಿ ಇಂದೆತ್ತ ದನಿ ಕೆ.ಎಂ. ಶಂಕರ ಪ್ರಭು, ಬೊಕ್ಕ ಬಳಗೊದಕುಲೆನ 
ಸಹಾಯೊನು ಅಕಾಡೆಮಿ ಏಪಲಾ ನೆನೆತೊನುಂಡು. 


ಮಂಗಳೂರು 
20.5.1998 ಪ್ರೊ. ಬಿ.ಎ. ವಿವೇಕ ರೈ 








ಜೋಗಿ ಪುರುಸರೆ ಕತೆ 


ಕವುರವೆರೆಗ್‌ ಪಾ೦ಡವೆರೆಗ್‌ ಪಗಡೆ ಗೊಬ್ಬು ನಡತ್‌೦ಡ್‌. ಪಾ೦ಡವೆರೆಗ್‌ ಸೋಲು 
ತಾಗ್‌ದ್‌ ಪದ್‌ರಾಡ್‌ ಒರ್‌ಸೊ ವನವಾಸೊ ಮಲ್ತೆರ್‌. ಒಂಜಿ ಒರ್‌ಸೊ ಅಜ್‌ನಾತ ವಾಸೊ 
ಕರಿಯರ ವಿರಾಟರಾಯನ ರಾಜ್ಕೊಗು ಬತ್ತೆರ್‌. ಬ್ರಾಣ ವೇಸೊಡು ಬತ್ತ್‌ದ್‌ ಕೇಂಡೆರ್‌. ಎಂಕ್‌ಲೆಗ್‌ 
ಬೆನನಾತ್‌ ಬೇಲೆ ಕೊರೊಡುಂದು ಕೇಂಡೆರ್‌. 


ವಿರಾಟರಾಯೆ ಪನ್ಸೈೆ "ಬೆನನಾತ್‌ ಬೇಲೆ ಉಂಡು. ಎ೦ಕಲೆಗ್‌ ಬೇಲೆಗ್‌ ಜನೊ 
ಸಿಕ್ಕುಜಿ" ದರ್‌ಮ ರಾಯೆರೆಗ್‌ ಬರವುತ ಐಗುಲೆ ಕೆಲಸೊ ಕೊರಿಯೆ. ಬೀಮಗ್‌ ಅಟ್ಟಿಲ್‌ ಅರಗಣೆದ 
ಕೆಲಸೊ, ಅರ್‌ಜುನಗ್‌ ಬಾರೆತ ಬಿತ್‌ಲ್‌ ಕಾಪುನ ಕೆಲಸೊ, ಬುಕ್ಕೊ ನಲಿಕೆ ಕಲ್‌ಪಾಪುನ ಕೆಲಸೊ 
ಕೊರ್ತೆ. ನಕುಲಗ್‌ ಸಹದೇವಗ್‌ ಕಯ್‌ಕಂಜಿ ಮೇಪಿ ಬೇಲೆ ಕೊರ್ತೆ. ಕುಂತಿಗ್‌ ಎರ್ಮೆ ಪೆತ್ತ 
ಬೊರಿಯರ ಕೊರಿಯೆ. ಕನ್ನೆ ದುರುಪತಿಗ್‌ ಪೂತ ಬಿತ್ತ್‌ಲ್‌ಗ್‌ ನೀರ್‌ ಮಯಿಪಿ ಬೇಲೆ ಕೊರಿಯೆ. 


ತೋಡ್‌ದಿನ ಗುವೆಲ್‌ನವು ಪಾಡ್‌ದಿನ ಪನೆ ಇತ್ತ್‌೦ಡ್‌. ಪಾತಾಲೊದ ನೀರ್‌ನ್‌ 
ಪನೆಟ್‌ ಉಂತ್‌ದ್‌ ದುರುಪತಿ ಪಾಡೊಂದ್‌ ಇತ್ತಲ್‌. ಇಪ್ಪುನಗ ಅಜಿಪತ್ತ ಆಜಿ ಗರಡಿದ 
ಕೀಚಕ ಅರಸು ಈ೦ದ್‌ ಈಚಿಲ್‌ ಮೂರ್ರೆಗ್‌ ಬರ್‌ಪೆ. ಬೊಲ್ಲಿದ ತರ್‌ಕತ್ತಿ ಬ೦ಗರ್‌ನ ಅಂಡೆನೆ 

ಪತೊಂದ್‌ ಬರ್‌ಪೆ - ಬತ್‌ದ್‌ ಮೂರೊಂದು ಇಪ್ಪುನಗ, ಆಕಾಸೊ ಅರಲುಂಡು. ಬೂಮಿ 
ಬೆಳಗು೦ಡು. ಅಚ್ಚಿರೊಟು ನಾಲ್‌ ದಿಕ್ಕ್‌ ನಾಲ್‌ ಊರು ತೂಯೆ. ತಿರ್ತ್‌ ತೂನಗ ಸೆಡಿಲ್‌ 
ಮೆಂಚಿ ಹಾಕಿನ ಲೆಕ್ಕ ಆಪುಂಡು. 


ಕನ್ನೆ ದುರುಪತಿ ನೀರ್‌ ಮಯಿಪುನ ಪೊರ್ಲು ತೂಯೆ. ದರ್ರ೦ದ್‌ ಜಾರೊಂದ್‌ 
ತಿರ್ತ್‌ ಬತ್ತೆ. ಅಡ್ಡ ಕಟ್ಟ್‌ದ್‌ ಉಂತ್‌ದ್‌ ಕೇಂಡೆ. 


"ಪೊನ್ನೆ ನಿನ್ನ ಅಪ್ಪೆ ಅಮ್ಮೆ ಏರ್‌?” 
"ನಿಕ್ಕ್‌ ಓಲಾ೦ಡ್‌?” 
"ಇಪ್ಪುನಿ ಓಲು?” ಕೇಂಡೆ. 


"ಕೀಚಕರಸು ಈಯಾ೦ಡ ಮೂರರೆ ಬತ್ತಿನಾಯೆ. ಮೂರೊ೦ದು ಪೋಲ. ಎನ್ನ 
ಅಷ್ಟೆ ಅಮ್ಮನ ಸುದ್ದಿ ನಿಕ್ಕ್‌ ಬೊಡ್ಡಿ. ಯಾನಾ೦ಡ ಓಲ್‌ ಇತ್ತೆಡ ನಿಕ್ಕ್‌ ದಾಯೆಗ್‌?” ಎಂದ್‌ 
ಪ೦ಡಲ್‌ 


ಅಯಿಕ್‌ "ಎಲ್ಲೆ ಅಂಗಾರೆ ಅತ್ತ್‌ ಮಿತ್ತ ಅಂಗಾರೆ ಎನ್ನನೆ ಸಾದನೆದ ಗರಡಿಗ್‌ 
ಬರೊಡು. ಬರ್ಪ೦ಡ ಬರ್‌ಪೆ೦ದ್‌ ಪನ್‌ಲ. ಬರ್‌ಪುಜಡ ಬರ್‌ಪುಜಿ೦ದ್‌ ಪನ್‌ ಪೊನ್ನೆ” 


ಪಂಡೆ. 


"ಏರೆ ಸುದ್ದಿಗ್‌ ಪೋಪಡಲ ಪೋಲ, ಎನ್ನ ಸುದ್ದಿಗ್‌ ಬರಡ. ಎನ್ನ ಸುದ್ದಿ - 
ಪ೦ಚ ಪಾ೦ಡವೆರೆ ಸುದ್ದಿ ನಿಕ್ಕ್‌ ಬೊಡ್ಡಿ. ಸುಡು ಸೂಕರ ಆವು. ಎನ್ನ ಮಿತ್ತ್‌ ಕಯ್‌ ಮಲ್ಲಿನಾಯೆ 
ಬೂಮಿದ ಮಿತ್ತ್‌ ಇದ ಮುಟ್ಟ ಇದ್ದಿಯೆ. ನನ ಪುಟ್ಟರೆಲಾ ಇದ್ದಿ ತೂಲ' ಪನ್ನಗ.... 


"ಬರ್ಪಡ ಬರ್ಪೆಂದ್‌ ಪನ್ನ. ಬರ್ಪಜಡ ಬೊಲ್ಲಿ ತರ್‌ಕತ್ತಿಡ್‌ ಮೂಜಿ ತುಂಡು 
ಪಾರಾವ೦ದೆ ಬುಡಯೆ" ಪ೦ಡೆ. ಪೊನ್ನು ಪೊ೦ಜೊವು ಪೋಡಿತ್‌ ಬರ್ಪೆ೦ದ್‌ ಪ೦ಡಲ್‌. 


"ಬಾಯಿಡ್‌ ಈಯಿ ಬರ್‌ಪೆ೦ದ್‌ಡ ಯಾವಂದ್‌. ಕಯ್‌ ಬೊಟ್ಟು ಕಯ್‌ಬಾಸೆ 
ಕೊರೊಡು. ಬೂಮಿ ಮುಟ್‌ದ್‌ ಬೂಮಿ ಸಾಕಿ ಕೊರೊಡು. ಮಿತ್ತ್‌ ತೂದು ನಾರಾಯಣ ದೇವೆರೆ 
ಸಾಕಿ ಕೊರೊಡು. ಮರಕ್‌ ಗಡಿ ದೀವೊಡು" ಪಂಡೆ. 


ಮರಕ್‌ ಗಡಿ ದೀಡಿಯಲ್‌. ಕಯ್‌ ಬೊಟುದು ಕಯ್‌ ಬಾಸೆ ಕೊರಿಯಲ್‌. ಬೂಮಿ 
ಮುಟ್‌ದ್‌ ಬೂಮಿ ಸಾಕಿ ಕೊರಿಯಲ್‌. ಮಿತ್‌ ತೂದ್‌ ನಾರಾಯಣ ದೇವೆರೆ ಸಾಕಿ ಕೊರಿಯಲ್‌. 

ಒಂಜಿ ಕ೦ದೆಲ್‌ ನೀರ್‌ ಪತೊಂದ್‌ ಪೂತ ಬಿತ್ತ್‌ ಲ್‌ಗ್‌ ಪೋಯಲ್‌. ಪೂಗು ನೀರ್‌ ಮಯ್‌ತಲ್‌. 
ಇಲ್ಲಡೆಗ್‌ ಪೋಯಲ್‌. ಕತ್ತಲೆದ ಕೋನೆಡ್‌ - ದುಕ್ಕೊದ ಕೋನೆಡ್‌ ಜೆತ್ತಲ್‌. ಕಲ್ಲಕಲೆ೦ಬಿಡ್‌ 
ಕಂಕನೆ ಕಬ್ಕ ಜೆತ್ತಲ್‌. ಉಣಿಯರೆ ಲಕ್ಕ್‌ಜಲ್‌. ಪೂತ ಬಿತ್ತ್‌ಲ್‌ಗ್‌ ನೀರ್‌ ಮಯಿಪುಜಲ್‌. 


ದರ್‌ಮ ರಾಯೆರ್‌ ಬತ್ತೆರ್‌ "ಪೊನ್ನೇ ಪೂತ ಬಿತ್ತ್‌ಲ್‌ಗ್‌ ನೀರಾ೦ಡ ದಾನೆ ಮಯಿಪ್ಪುಜ? 
ಉಣಿಯರೆ ದಾನೆ ಲಕ್ಕುಜ?” ಕೇ೦ಡೆರ್‌. "ಆಣ್‌ಜೊವೆ, ಇನಿ ಮುಟ್ಟ ನಿಕ್‌ಲೆಗ್‌ ಐವರೆಗ್‌ 
ಒರ್‌ತಿ ಯಾನ್‌ ಇತ್ತೆ. ಇನಿ ಎಂಕ್‌ ಕೀಚಕ ದಿಕ್ಕೆದ ಬೊನ್ಕೊ ಗೋರು ಕಾಲೊ ಬತ್ತ್‌೦ಡ್‌” 
ನಡತಿ ಸಂಗತಿ ಪ೦ಂಡಲ್‌. 


"ಕೀಚಕ ಅರಸು ಪ೦ಡ ಸಾಮಾನ್ಕದ ಜನೊ ಅತ್ತ್‌. ನೂತ್ತ ಒಂಜಿ ಪೊನ್ನು ಆನೆದ 
ತಾಕತ್‌ ದಾಯೆ. ಆಯಗ್‌ ಎದ್‌ರಾದ್‌ ಉಂತರೆ ಎನ್‌ಡ್‌ದ್‌ ಆವ೦ದ್‌. ಎನಡ ದಾನೆ ಪನ್ನುನೆ? | 
ಎನ್ನ ಮೆಗಿಯಲ್ಲು ಉಲ್ಲೆರ್‌. ಅಕ್‌ಲೆಡ ಪನ್ನ ಪೋಲ" ಪಂಡೆ. 


ನಕುಲ ಸಾದೇವೆರೆಡ ಪನ್ನಗ "ಎ೦ಕುಲೆ ಪಲಯಲ್ಲು ಉಲ್ಲೆರ್‌ ಅಕ್‌ಲೆಡ ಪನ್ನ" 
ಪಂಡೆರ್‌. ಅರ್ಜುನಡ ಪನ್ನಗ, ಆಯೆ ಪನ್ಸೆ "ಎನಡ್‌ತ್‌ ಆಪಿ ಕೆಲಸೊ ಅತ್ತ್‌. ಎ೦ಕಲೆ ಭೀಮಸೇನೆ 
ಉಲ್ಲೆ. ಆಯಡ ಪನ್ನ. ನೂತ ಒಂಜಿ ಆನೆಲೆ ಸಕ್ತಿದಾಯೆ. ಆಯಡ ಪಂಡ ನಿನ್ನ ಕಸ್ಟೊ ಪರ್ಮಾರ 
ಆವು" ಪಂಡೆ. 


"ಆನ್‌ ಆ೦ಜೊವು ನಿದ್ರೆ ನಿಮನೊಡು ಇಪ್ಪುನಗ ಲಕ್ಕವುನ ಕುಸೆಲೆಂಚ 7?" 


"ನಾಗದರ್ಬೆ ಸಿರಿಗಿ೦ಡೆದ ನೀರ್‌ ಪತೊ೦ದು ಪೋಲ. ಬಲತ ಕಾರ ಮಿನ ಪೊಟ್ಟೆಗ್‌ 
ಪೊಯ್‌ ಪಾಡ್‌ದ್‌ ಮೆನಿಪುಲ ಪೊನ್ನೆ” ಪ೦ಡೆ. ಸಿರಿಗಿಂಡೆದ ನೀರ್‌ ಪತೊ೦ಡಲ್‌. ನಾಗದರ್ಬೆ 
ಪತೊ೦ಡಲ್‌. ಬಲತ ಕಾರ್‌ದ ಮಿನ ಪೊಟ್ಟೆಗ್‌ ಪೊಯ್‌ ಪಾಡ್‌ದ್‌ ಮೆನಿತಲ್‌. 


ಬೀಮೆ ಲಕ್ಕ್‌ದ್‌ ಕುಲ್ಡ್‌ನಗ ಏಳ್‌ ಕೋಲ್‌ ನೆಲ ಅದ್‌ರ್‌೦ಡ್‌. ನಾಲ್‌ ಮೂಲೆಗ್‌ 
ತೂನಗ ಕತ್ತಲೆಡ್‌ ದುರುಪತಿ ಉಂತ್‌ನೆನ್‌ ತೂಪೆ. ಲಕ್ಕ್‌ದ್‌ ಒ೦ಜಿ ಕಯ್‌ ಜುಟ್ಟುಗು ಕೊರಿಯೆ. 
ಒ೦ಜಿ ಕಯ್‌ ಪಾ೦ಡಲ ಕತ್ತಿಗ್‌ ಕೊರಿಯೆ. ದರ್ರ ಒಯ್ತೊಂದು ಬತ್ತೆ. "ಈತ್‌ ಮದೊ ಅಂಕಾರೊದ 
ಪೊನ್ನನ್‌ ಬೂಮಿದ ಮಿತ್ತ್‌ ದೀವಯೆ” ಪಂಡ್‌ದ್‌ ಪಾ೦ಡಲ ಕತ್ತಿ ಬೇರಿಯೆ. 


'ಆಣ್‌ಜೊವೆ, ಎಮೆ ಆ೦ಡಲ ಬತ್ತ್‌ದ್‌ ಮೂಜಿ ಪಾತೆರೊ ಕೇನ್ನ ಮುಟ್ಟ ಉಂತುವೆ. 
ಈರೆಗ್‌ ಆತ್‌ಲಾ ಪುರುಸೊತ್ತು ಇದ್ದಿಯೊ?" ಪನ್ನಗ ಪಾ೦ಡಲ ಕತ್ತಿ ತಿರ್ತ್‌ ದೀಡಿಯೆ. ಜುಟ್ಟುದ 
ಕಯ್‌ ಬುಡಿಯೆ. 





"ಪೊನ್ನೆ ಎ೦ಕ್‌ಲೊ ಐಯ್ಯಲೆರ್‌ ಪಾ೦ಡವೆರ್‌ ಇಪ್ಪುನಗ ನಿಕ್ಕ್‌ ಬತ್ತಿನ ಕಸ್ಟೊ 
ದಾನೆ? ಬೇಕೊ ಪನ್‌" ಪನ್ನಗ, ನಡತಿ ಸಂಗತಿ ಪನ್ಸಲ್‌. 


"ಇನಿ ಮುಟ್ಟ ಐಯ್ಕೆರೆಗ್‌ ಯಾನ್‌ ಒರ್ತಿಯಾ೦ಡಲ ಇತ್ತೆ. ಇನಿ ಕೀಚಕ ಅರಸುನ 
ದಿಕ್ಕೆಲ್‌ದ ಬೊನ್ಕೊ ಕೋರುನ ಕಾಲೊ ಬತ್ತ್‌೦ಡ್‌" ಪ೦ಡಲ್‌. ನಡತಿ ಸಂಗತಿ ಕೇಂಡ್‌ದ್‌ 
ಬೀಮೆ ಏಳೇಲ್‌ ಲೋಕೊದ ಕೋಪೊಡು ಗೆ೦ಡಾಯೆ. ಆಕಸೊಗು ಬೂಮಿಗ್‌ ಸಮನಾದ್‌ 
ಉಂತಿಯೆ. 


"ಈರ್‌ ಪೋಪರ್‌೦ಡ ಪೋಲೆ. ಇದ್ಕ೦ಟ ಈರೆನ ದುತ್ತು ಐತೊ ಎಂಕ್‌ ಕೊರ್‌ಲೆ. 
ಯಾನ್‌ ಪೋಷೆ" ಪ೦ಡಲ್‌. 


"ಪೊನ್ನೆ, ಎ೦ಕ್‌ಲೊ ಐನ್‌ ಜನೊ ಪಾ೦ಡವೆರ್‌ ಇಪ್ಸುನಗ ಈಯಿ ಪೊನ್ನು ಪೊ೦ಜೊವು 
ದಾಯೆ ಪೋವೊಡು? ಎನ್ನ ತರೆ ಬಾರ್‌ದ್‌ ಕಟ್ಟ್‌ಲ” ಪಂಡೆ. ಬೊಲ್ಲಿದ ಬರ್ಚನೆ ಪತೊಂದು 
ಬತ್ತಲ್‌. ಎಣ್ಣೆದ ಅರಿಯ ಕೊ೦ಡತ್‌ ಪದೆಪುಗು ಎಣ್ಣೆ ಪಾಡ್‌ದ್‌ ಜಡೆಗೊಂಡೆ ರಂಡೆ ಸೂಡಿ 
ಪಾಡಿಯಲ್‌. ಮುಂಡೊಗು ಪನಿ ಕುಂಕುಮೊ ದೀಡಿಯಲ್‌. ಕಣ್ಣ್‌ಗ್‌ ಕೋಲ್‌ ಮಯಿ ಒಯ್ತಲ್‌. 
ಪಟ್ಟೆ ಸೀರೆ ತುತ್ತಾಯಲ್‌. ಪಟ್ಟೆ ರವಕೆ ಪಾಡಿಯಲ್‌. ಕಾರ್‌ಗ್‌ ಸಿರಿ ಗೆಜ್ಜೆ ಕಟ್ಟಿಯಲ್‌. ನೆತ್ತಿಗ್‌ 
ನೆತ್ತಿ ಬಗ್ಮಲೆ ದೀತಾ೦ಡ್‌. ಪಾ೦ಡಲ ಕತ್ತಿ ದೆತ್ತ್‌ದ್‌ ಸೊ೦ಟೊಗು ಬಿಗಿತೊಂಡೆ. ಗದೆನ್‌ 
ದೆತ್ತ್‌ದ್‌ ಕಿದಿಕ್ಕಲಡಿ ಬಿಗಿತೊ೦ಡೆ. ಆತ್‌ ಪೊರ್ತುಗು ಪದಿನೆನ್ಮೊ ಒರ್ಸೊದ ಪೊನ್ನಾದ್‌ 
ಉಂತಿಯೆ. 


ಎಡ್ಡೆ ಪೊರ್ತುಗು ಪಿದಡೊನುದು ಕೀಚಕನ ಸಾದನೆದ ಗರಡಿಗ್‌ ಪೋಪೆ. ಕೀಚಕರಸು 
ಆನೆ ಬಾಕಿಲ್‌ಡ್‌ ನ೦ದಾದೀಪೊ ಪೊತ್ತಾದೀದ್‌ ಸಾದಿ ತೂವೊಂದುಲ್ಲೆ. ಬೀಮೆ ತಾರೊಂದು 
ತಬ್ಬೊ೦ದು ಕುರು ಬಾಕಿಲ್‌ಗ್‌ ಪೋಯೆ. ಉಲಯಿ ಪೊಗ್ಗಿಯೆ. "ಏರ್‌ದೆ ಪೊನ್ನೆ ಆನೆ ಬಾಕಿಲ್‌ಡ್‌ 
ಬರ್ಪುನ ಬುಡುದು ಕುರು ಬಾಕಿಲ್‌ಡೆ ದಾನೆ ಬತ್ತ? ನಿಕ್ಕ್‌ ಆತ್‌ ಪೋಡಿಗೆ ದಾನೆ?” 


"ನಿನ್ನ ಕಯ್‌ ಸೇರಿ ಬುಕ್ಕೊ ಎಂಕ್‌ ಪೋಡಿಗೆ ದಾನೆ?” ಪನ್ನಗ ಕೀಚಕರಸು ಪಾರೊಂದು 
ಪೋಯೆ. ತೂ೦ಕುನ ಉಯ್ಕಾಲೆಡ್‌ ಪೂವುತ ದಲ್ಕೆ ಪಾರಾಯೆ. "ಬಲ್ಲದಿ ಪೊನ್ನೆ" ಪಂಡೆ. 


"ಬರ್ಪು೦ಡ ಬರೊಲಿ, ಕುಲ್ಲು೦ಡ ಕುಲ್ಲೊಲಿ. ನಮೊ ರಡ್ಡಾಟೊ ಚೆನ್ನೆಗೊಬ್ಬು, 
ಪಗಡೆಯಾಟೊ ಗೊಬ್ಬೊಡು” 


"ಗೊಬ್ಬುನಾ೦ಡ ಗೊಬ್ಬೊಲಿ. ಆನ್‌ ಸೋತಿನೆಂಡ ಸೋತಿಲೆಕ ಆವಂದ್‌, ಗೆ೦ದಿನೆಂಡ 
ಗೆ೦ದಿಲೆಕ ಆವ೦ದ್‌. ಎಲ್ಲೆ ನಮೊ ಗೊಬ್ಬುಕೊ” 

"ಎಲ್ಲೆದವು ಎಲ್ಲೆ ಗೊಬ್ಬೊಡು, ಇನಿತವು ಇನಿ ಗೊಬ್ಬೊಡು. ಎಲ್ಲೆದ ಬಡವುಗು 
ಎಲ್ಲೆನೆ ಉನೊಡು ತೂಲ. ಇನಿತ ಬಡವುಗು ಇನಿ ಉನೊಡು” ಪನ್ನಗ ಕೀಚಕರಸು ಏಲೇಲ್‌ 
ಲೋಕೊದ ಗಿಂಡಿ ಗರ್ವೊಡು ಪಾರೊ೦ದು ಪೋಯೆ. ಕಲ್ಲ ಕಲೆ೦ಬಿದ ಬಾಕಿಲ್‌ ದೆತ್ತ್‌ದ್‌ 
ಬೊಲ್ಲಿದ ಚೆನ್ನೆದ ಮನೆ ದೆತ್ತೆ. ಬ೦ಗಾರ್‌ದ ಪರೆಲ್‌ ಕೊ೦ಡತ್‌ದ್‌ ಕುಲ್ಲಿಯೆ. ಒ೦ಜಿ ಆಟೊಡು 
ದೊರುಪತಿಗ್‌ ಗೆಲ್ಕಯಿ ಆ೦ಡ್‌. ರಡ್ಡಾಟೊಡು ದೊರುಪತಿ ಗೆಲ್ಲಲ್‌. ಮೂಜಿನೆ ಆಟೊಡು 
ಕನ್ನೆ ದೊರುಪತಿಗ್‌ ಗೆಲ್ಮಯಿ ಆತ್‌೦ಡ್‌. 


ಕೀಚಕೆ ಗೆ೦ಡೊ ಕೋಪೊಡು ದೊರುಪತಿನ್‌ ಮಟ್ಟ ಮಲಂಕನೆ ಮಲೆ. ತಿಗಲೆಗ್‌ 
ಕಯ್‌ ಪಾಡಿಯೆ. "ಕೇ೦ಡನೊ ಪೊನ್ನೆ ನಿನ್ನ ತಿಗಲೆ ಈತ್‌ ಗಟ್ಟಿ ದಾನೆದೆ?” 


"ಆತ್‌ ಗಟ್ಟಿ ಇದ್ಕ೦ಡ ಅಯೆರೆನ್‌ ಸುದಾರ್ಪುನೆ ಎಂಚ?" ಏಳ್‌ ಇರ್‌ಲ್‌ ಏಳ್‌ 
ಪಗೆಲ್‌ ಸಾದನೆದ ಗರಡಿ ಅದುರುಂಡು. ರಣರ೦ಗನೆ ಆಂಡ್‌. ಎಣ್‌ಮೆನಾನಿ ಸಮ ರಾತ್ರೆದ 
ಪೊರುತುಗು ಬೀಮೆ ಏಳ್‌ ಲೋಕೊದ ಗೆ೦ಡೊ ಕೋಪೊ ತಾಲಿಯೆ. ಎಡತ್ತ ಕಾರ್‌ದ ಉ೦ಗುಸ್ಟೊಡು 
ದೆತ್ತ್‌ದ್‌ ಕೀಚಕನ್‌ ಮಿತ್ತ್‌ ಪಾರಾಯೆ. ಸಿರ್ತ್‌ ಬೂರೊಡ೦ಟ ಪಾ೦ಡಲ ಕತ್ತಿ ದೆತ್ತೆ. ಮೂಜಿ 
ತು೦ಡು ಮಲ್‌ ಪಾರಾಯೆ. 


"ಎನ್ನ ಕುಲೊಕು ರಡ್ಡನೆ ಜಾತಿನ್‌ ಬೂಮಿದ ಮಿತ್ತ್‌ ದೀವಯೆ" "ಬಡಕಾಯಿ ಮಾವೆರಿಗ೦ಗೆ, 
ತೆನ್‌ಕಾಯಿ ತೆಂಕಿನ ಗಂಗೆ, ಮೂಡಾಯಿ ಮೂಡಿನ ಸಮುದ್ರೊ, ಪಡ್ಡಾಯಿ ಮುವ್ಪಿಗ೦ಗೆ. 
ಈ ನಾಲ್‌ ಗಂಗೆದ ಉಳಯಿ ಕೀಚಕ ವ೦ಸೊ ದೀಡಯೆ" ಪಂಡ್‌ದ್‌ ಪಿದಡೊನು ಬರ್ಪೆ. 
ದೊರುಪತಿನ ವೇಸೊನು ದೊರುಪತಿಗೆ ಕೊರ್ಪೆ. 


ಗೋಲಿದ ಮರ ಪೊರಿತ್‌ದ್‌ ನೆರೆಲ್‌ಗ್‌ ಬೀಮೆ ಪತೊಂಡೆ. ಕುಕ್ಕುದ ಮರ ಪೊರಿತ್‌ದ್‌ 
ಕುದ೦ಟಿ ಮಲ್‌ತೊಂಡೆ. ಕೊ೦ಗರೆ ಕೂಲಿ ಕಡೆವೊನುದು, ಕೆ೦ಚಿ ಮೀಸೆ ಕೆ೦ಗಿರಿ ಕಣ್‌ ತಿರ್‌ಗವೊನುದು 
ಬತ್ತೆ. ಬೂಮಿ ತೂಕೊದ ಗದೆ ಪುಗ್ಗೆಲ್‌ಡ್‌ ದೀವೊಂಡೆ. ಪಾ೦ಡಲ ಕತ್ತಿ ಬೀಜೊ೦ದು ಬತ್ತೆ. 


ದರ್ಮರಾಯೆರ್‌ ಬತ್ತ್‌ದ್‌ ಅಡ್ಡ ಉಂತಿಯೆರ್‌. "ಬೀಮ, ಒಂಜಿ ಕೋಪೊಡು 
ಗುವೆಲ್‌ಗ್‌ ಲಾಗಿಯುನೆ ಅತ್ತ್‌. ಮಿತ್ತ್‌ ಬರಿಯರೆ ಕಸ್ಟ ಆವು. ಕುಲೊತ ಮಿತ್ತ್‌ ರಡ್ಡ್‌ ಎನ್ನಡ. 
ಜಾತಿದ ಮಿತ್ತ್‌ ರಡ್ಡ್‌ ಎನ್ನಡ. ಕೀಚಕನ್‌ ಕೆರಿಯ ಚಿಂತೆ ಇದ್ದಿ” ಎ೦ದೆರ್‌. 


"ಏತ್‌ ಮಾತ್ರೊಗುಲಾ ಉ೦ತಯೆ ಯಾನ್‌. ಕೀಚಕ ವ೦ಸೊ ಬೂಮಿದ ಮಿತ್ತ್‌ 
ದೀವಯೆ ಯಾನ್‌" ಪಂಡ್‌ದ್‌ ಪಿದಡೊನು ಪೋಷೆ. 





ಮೂಡಾಯಿ ಮೂಡಿನ ಸಮುದ್ರೊ ಮುಟ್ಟ ಸ೦ವಾರೊ ಮಲ್ಲೊನುದು ಪೋಯೆ. 
ಬಡಕಾಯಿ ಮಾವೆರಿ ಗಂಗೆ ಮುಟ್ಟ ಸ೦ವಾರೊ ಮಲ್ತೊನುದು ಪೋಯೆ. ಪಡ್ಡೊಯಿ ಉಪ್ಪಿನ 
ಗಂಗೆ ಮುಟ್ಟ ಸ೦ವಾರೊ ಮಲ್ತೊನುದು ಪೋಯೆ. ತೆನ್‌ಕಾಯಿ ತೆಂಗಿನ ಗಂಗೆ ಮುಟ್ಟ ಸ೦ವಾರೊ 
ಮಲ್ತೊನುದು ಪೋಯೆ. ಇಂಚ ಚೇದನೆ ಮಲ್ಲೊನುದು ಒ೦ಜಾನೊ೦ಜಿ ಊರುಗು ಬತ್ತೆ. 
ಸುತ್ತು ಮದ್‌ಲ್‌ದ ಒಂಜಿ ಇಲ್ಲ ದುಂಬು ರಡ್ಡ್‌ ಬಾಲೆಲು ಇತ್ತೊ. ಆ ರಡ್ಡ್‌ ತಗೆ ತ೦ಗಟಿ 
ಬಾಲೆಲು ಒರಿದಿತ್ತೊ. ಬೀಮೆ ಆನೆ ಬಾಕಿಲ್‌ಡ್‌ ಪೋದ್‌ ಉಂತಿಯೆ. ಮೂಜಿ ಅರೆ ಬಾಯಿ 
ಕೊರಿಯೆ. ಬಾಲೆಲು ಕುರು ಬಾಕಿಲ್‌ಡ್‌ ಬಿಸರೊ೦ದು ಪಾರೊ೦ದು ಪೋಯೊ. ಕಾಸಿ ಯಾತ್ರೆ 
ಎದ್ದಾರಿ ಪತ್ತಿಯೊ ಬಾಲೆಲು. ಕಾಡ್‌ಸಾದಿ, ಮುರುಡೊ೦ದು ಪಾರೊ೦ದು ಬೂರೊ೦ದು ಪೋಪ. 
ಎದ್‌ರ್‌ಗ್‌ ಕದ್ರಿ ತಲೊತ ಅಯ್ಕೆರ್‌ ಜೋಗೊದ ಪುರುಸೆರ್‌ ಬರ್‌ಪೆರ್‌. ಬಡೆಕಾಯಿ ಗ೦ಗೆ 
ಮೀಯೊನುದು ಬರ್‌ಪೆರ್‌. ಕಾಶಿ, ರಾಮೇಸ್ವರೊ, ಕನ್ಯಾಕುಮಾರಿ ಮೀಯೊನುದು ಬರ್‌ಪೆರ್‌. 
ಏಳ್‌ ಗಂಗೆ ಸಾನ ಜಪ ಮಲ್ಲೊನುದು ಕದ್ರಿ ತಲೊತ ಪುರುಸೆರ್‌ ಕಡತ್‌ದ್‌ ಪೋಯೆರ್‌. 
ಪಿರವುಡುದು ಬಾಲೆಲ್‌ ಬುಲಿಪಿ ದನಿ ಕೇನುಂಡು. ಪುರುಸೆರ್‌ ಪಿರ ತಿರ್‌ಗ್‌ದ್‌ ತೂಯೆರ್‌. 
ಪಿರ ತೂನಗ ರಡ್ಡ್‌ ತಗೆ ತ೦ಗಟಿ ಬಾಲೆಲ್‌. ರಡ್ಡ್‌ ತಗೆ ತ೦ಗಟಿ ಬಾಲೆಲ್‌ ಪಾರೊಂದು 
ಬರ್ಪುನ ತೂಯೆರ್‌. ಬಾಲೆಲ್‌ ಪುರುಸೆರೆ ತರೆ ಕೊಡಿ ತೂಯೆರ್‌. ಪಾರೊದು ಬತ್ತ್‌ದ್‌ ಆನ್‌ 
ಬಲತ್ತ್‌ಡ್‌ ಉ೦ತಿಯೆ. ಪೊನ್ನು ಎಡತ್ತ್‌ಡ್‌ ಉ೦ತಿಯಲ್‌. ಕಾರ್‌ಗ್‌ ಅಡ್ಡ ನೀಟ ಬೂರಿಯೆರ್‌. 


ಮಲ್ಲ ಅಯ್ಕೆರ್‌ ಬಾಲೆಲೆನ್‌ ದೆರ್ತ್‌ ತಟಿಯೆರ್‌. ಕಣ್ಣ್‌ದ ನೀರ್‌ನ್‌ ಒಚಿಯೆರ್‌. 
ಬಾಯಾರ ಮುದ್ದಡಿಯೆರ್‌. "ಎಲ್ಕ ಪ್ರಾಯೊದ ಬಾಲೆಲು ನಿಕ್‌ಲ್‌. ವಾ ಕುಲೊತವು ಬಾಲೆಲು? 
ದಾನೆ ಕಸ್ಟ ಬತ್ತ್‌೦ಡ್‌ ನಿಕ್‌ಲೆಗ್‌?” ಪಂಡ್‌ದ್‌ ಕೇಂಡೆರ್‌. 


"ಆನಿದ ದಿನೊಟು ಎ೦ಕಲೆ ಅಪ್ಪೆ ಅಮ್ಮೆ ಬ೦ಜಿಡ್‌ ಪುಟ್ಟಿಯೊ. ಇನಿತ ದಿನೊಟು 
ನಿಗ್‌ಲೆ ಬ೦ಜಿಡ್‌ ಪುಟ್‌ದೊ. ಎಂಕ್‌ಲೆ ಜೀವೊ ಒರಿಪುಲೆ. ಎ೦ಕಲೆ ಕುಲೊ ಬೂಮಿದ ಮಿತ್ತ್‌ 
ಒರಿಪುಲೆ" ಪಂಡ್‌ದ್‌ ಕೇಂಡೆರ್‌. 


ಪುಗ್ಗೆಲ್‌ಗ್‌ ಪಾಡಿನ ಮುಪ್ಪೊ ಮೊಲೊತ ಕೋಲು ಕಂಬಿ ದೋತುರೊ ದೆತ್ತೆರ್‌. 
ಕೋಲು ಕಂಬಿ ದೋತುರೊನು ರಡ್ಡ್‌ ತುಂಡು ಮಲ್ತೆರ್‌. ರಡ್ಡ್‌ ತು೦ಡುಟು ರಡ್ಡ್‌ ಜೋಲಿಗೆ 
ಮಲ್ತೆರ್‌. ಆನನ್‌ ಬಲತ ಜೋಲಿಗೆಟ್‌ ಕುಲ್ಲಾವೊ೦ಡೆರ್‌. ಪೊನ್ನನ್‌ ಎಡತ ಜೋಲಿಗೆಡ್‌ 
ಕುಲ್ಲಾವೊ೦ಡೆರ್‌. ಪತ್ತ್‌ ಎಜ್ಜೆ ಪದಿನಾಜಿ ಜಾಮೊ ಪೋನಗ ಬೀಮೆ ಪಾರೊಂದು ಬರ್ಪೆ. 


ಬೀಮೆ ಪಾರೊ೦ದು ಬನ್ನಗ ಅಡ್ಡ ಬೇರ್‌ ಕಡಿಯುಂಡು. ಗುಂಡು ಕಲ್ಲ್‌ ಪೊಡಿಯುಂಡು. 
ಕಾರ್‌ದ ಮನ್ನ್‌ ತರೆಕಾ೦ಡ್‌. ಕೆ೦ಚಿ ಮೀಸೆ ಕೆ೦ಬಿರಿ ಕನ್ನ್‌ ನಾಡೊ೦ದು ಬತ್ತೆ. ದುಂಬುಗು 
ಪುರುಸೆರೆ ತರೆ ಕೊಡಿ ತೂಯೆ. | 











"ಏರ್‌ಯೆ ಮಂದೆ ಎರು ಪೋಪಿ ಎದ್ದಾರಿಡೆ ಪೋಷಿನೆ?" ಕೇ೦ಡೆ. 


ಪಿರ ತಿರ್‌ಗ್‌ದ್‌ ಉಂತಿಯೆರ್‌ "ಎಂಕುಲು ಕದಿರೆ ತಲೊತ ಪುರುಸೆರ್‌” ಪಂಡೆರ್‌. 


"ಕದಿರೆ ತಲೊತ ಪುರುಸೆರ್‌ ಕಳು ಪನಯರ್‌. ಕಪಟೊ ಗೊಬ್ಬುನ ಜಾತಿಯತ್ತ್‌ 


ಟೆ 





ಏನ್‌ ರಡ್ಡ್‌ ಪಾತೆರೊ ಕೇನ್ನವು೦ಡು" ಪನ್ನಗ "ಕೇನ್‌ಲ ಬೀಮ. ಸತ್ಕೊ ಇತ್ತಿನವು ಸತ್ಕೊದ 
ಲೆಕ್ಕ ಪನ್ಸೊ ತೂಯಿನವು ತೂಯಿ ಲೆಕ್ಕ ಪನ್ಪೊ” 


"ಅರ್ತೊ ಮನ್ನೊನ್‌ಲೆ! ಯಾನ್‌ ಕೀಚಕ ವ೦ಸೊ ಸೇದನೆ ಮನ್ತೆ. ಅಲ್‌ ರಡ್ಡ್‌ 
ತಗೆ ತ೦ಗಟಿ ಬಾಲೆಲು ಕಡೆ ಬಾಯಿಡ್‌ ತಾಲ್‌ದ್‌ ಪೋಯೊ. ತತ್ತ್‌ದ್‌ ಪೋಯೊ. ಓಲು 
ಪೋಯೊ? ಒಲ್ಬ ಪೋಯೊ? ಇಂಚಿ ಬತ್ತೊನೊಯೇ?”" ಎಂದ್‌ ಕೇಂಡೆ. 


"ಬರಿಯರ ಬತ್ತ್‌ನೆಲಾ ಅಂದ್‌. ಕೇಣಿಯರ ಕೇಣಿನೆಲಾ ಅಂದ್‌. ಆನ್‌ ಬತ್ತ್‌೦ಡ್‌ 
ಬಲತ್ತ್‌ಗ್‌ ಪೋ೦ಡ್‌. ಪೊನ್ನು ಬತ್ತ್‌೦ಡ್‌ ಎಡತ್‌ಗ್‌ ಪೋ೦ಡ್‌. ತೂಂಡ ತೋಜುಂಡು. 
ಲೆತ್ತ್‌೦ಡ ಕೇನುಂಡು. ಬೆರಿ ಕೊರುದು ಪೋಯಂಡ ಬೀಮ ಬಾಲೆಲು ಸಿಕ್ಕುವೊ” ಪ೦ಡೆರ್‌. 


ಬೀಮೆ ಬಡೆಕಾಯಿ ಮೋನೆ ಪಾಡ್‌ದ್‌ ಪಾರೊ೦ದು ಪೋಯೆ. "ಪೋಯಿ ಬೀಮೆ 
ಪಿರ ಬತ್ತೆಡ ಎ೦ಕಲೆ ಪಾತೆರೊ ಸುಳ್ಳಾವು. ಬಾಲೆಲೆನ್‌ ದೀವಯೆ". ಮೂಜಿ ಪಜ್ಞೆ ನಡತೆರ್‌. 
ಮೂಜಿ ಕಲ್ಲ್‌ ಪೆಜಿಯೆರ್‌. ಮಂತಿರಿತೆರ್‌. ದು೦ಬುಗು ಬೀಮೆ ಪೋಯಿ ಸಾದಿಗ್‌ ದಕಿಯೆರ್‌. 
"ದು೦ಬುಗು ಪೋಯಿ ಬೀಮೆ ಏಳ್‌ ಕಡಲ ಆಪೆಗ್‌ ಪೋಲ. ನಾರಾಯಣ ದೇವೆರೆ ಕುಂಚಾಲ್‌ 
ಬೀಜಾವೊ೦ದು ಇಪ್ಪುಲ. ಅವೈನ್‌ ಕಡತ್‌ ಬರಡ. ಬತ್ಮ್‌ನೆ೦ಡ ಕುಪ್ಪಿದ ಕಾಡ್‌, ಸೂಜಿದ 
ಗುಡ್ಡೆ, ನೈಸ್ರ೦ಗ್‌, ಕೆ೦ಜಿಗ ವನಮಾ೦ತ ಆವೊಡು" ಪಂಡೆರ್‌. 


"ಅವನ್‌ ಕಡತೊ೦ದು ಬತ್ತೆ೦ಡ ಅಡ್ಡ ಸುದೆ ಆವೊಡು. ಸುದೆಟ್ಟ್‌ ಕಯ್‌ ಕ೦ತಾ೦ಡ 
ಕಯ್‌ ಕಲ್ಲಾವೊಡು. ಕಾರ್‌ ಕ೦ತಾ೦ಡ ಕಾರ್‌ ಕಲ್ಲಾವೊಡು. ಬೀಮೆ ಬತ್ತ್‌ದ್‌ ನೀರ್‌ಗ್‌ 
ಜತ್ತೆಡ ಕಲ್ಲಾದ್‌ ಬೂರೊಡು" ಎಂದ್‌ ಆಜಿನೆ ಮಲ್ಕೆರ್‌. 


"ಆಯಿರೆಡೊ೦ಜಿ ಅತ್ತೋಸುದ ಮರ. ಈಯರೆಡೊಂಜಿ ಪಿಜತ ಮರ. ಆಯಿರೆತ 
ಜನೊ ಈಯರೆ ಬರೊಡ್ಮ, ಈಯರೆತ ಜನೊ ಆಯಿರೆ ಪೋವೊಡ್ಡ ಪದ್‌ರಾಡ್‌ ವರುಸೊಗು 
ವರನೆ ಮರನ್‌ ಮರ ಕೂಡ್ಕೊಡು. ಒ೦ಜಿ ದಿನೊಕು ಆಯಿರೆತ ಜನೊ ಈಯರೆ ಬರೊಡು, 
ಈಯರೆದ ಜನೊ ಆಯಿರೆ ಪೋವೊಡು" ಇಂಚ ಒಂಜಿ ಸಾಪೊ ಕೊರಿಯೆರ್‌. 


ಬಾಲೆಲೆನ್‌ ಅಲ್‌ ಲೆತೊ೦ದ್‌ ಒ೦ಜರೆ ದಿನೊತ ಹರದಾರಿಗ್‌ ಬತ್ತೆರ್‌. ಮಲ್ಲ 
ಮೆಯ್‌ದಾನ್‌ಡ್‌ ಕಾಸಿ ಕ೦ಬೊಲಿ ಆಸಿಯೆರ್‌. ನಡುಟ್ಟು ದೇವೆರೆ ಪೆಟ್ಕೆ ಜಾಯೆರ್‌. ಬಾಲೆಲೆನ್‌ 
ತಿರ್ತ್‌ ಮಲ್ತೆರ್‌. ಸುತ್ತಮುತ್ತ ಗಂಟ್‌ ಮೂಟೆ ದೀಡೊಂಡೆರ್‌. ಅಪೋಲಿ ಬಂಗಿ ಪಾಡೊಂಡೇರ್‌. 
ರಾಮ ವಾಕ್ಕೊ ಓದೊಂ೦ಡೇರ್‌. ಸಿರಿ ನಾರಾಯಣ ಪದೊ ಪ೦ಡೊಡೇರ್‌. ಮಲ್ಪಿ ಕ್ರಮೊ 
ಮಲ್ಲೊಂಡೆರ್‌. ಆನನ್‌ ದೆತ್ತ್‌ ಬಲತ ಜಕ್ಕೆಲ್‌ಡ್‌ ಕುಲ್ಲವೊ೦ಡೆರ್‌. ಪೊನ್ನನ್‌ ದೆತ್ತ್‌ದ್‌ 

ಎಡತ್ತ ಜಕ್ಕೆಲ್‌ಡ್‌ ಕುಲ್ಲವೊಂಡೆರ್‌. 


"ಎಲ ಪಿರಯೊದ ಬಾಲೆಲು ನಿಕುಲು. ದಾನೆ ಉದ್ಮಗ, ದಾನಿ ಕೆಲಸೊ ಮಲ್ಪುವರ್‌ 
ಬಾಲೆಲೆ?” ಪನ್ನಗ - 


"ಎ೦ಕ್‌ಲೊ ಜಾತಿ ಕಟ್ಟ್‌ ಕುಲೊ ಕಸುಬು ಬುಡ್‌ತ್‌ ಇಪ್ಪುಜೊ" ನಿಕ್‌ಲ್‌ ಎಲ್ಕ 
ಬಾಲೆಲಾ೦ಡಲ ಜಾತಿ ಕಟ್ಟ್‌ ಕುಲೊ ಕಸುಬು ಬುಡ್‌ಜರ್‌೦ದ್‌ ಪುರುಸೆರೆಗ್‌ ಕುಸಿಯಾಂಡ್‌. 
ಮೂಜಿ ಕಲ್ಲ್‌ ಮಂತಿರಿತ್‌ದ್‌ ಮತ್ತಾಸೊನೆ ಗಿಲಿಯ೦ದಾನೆ ಪರ್ವತೊಗು ದಕಿಯೆರ್‌. ಮಲೆನೆ 
ಮಾಯಕ ಆವೊಡು ಎಂದೆರ್‌. ಈ೦ದ್‌ ಈಚಿಲ್‌ ಮೂರು ಮುರ್ರೆ ಎಚ್ಚೊಡು ಎಂದೆರ್‌. 


ದು೦ಬುಗು ಒಂಜಿ ಕಲ್ಲ್‌ ದಕಿಯೆರ್‌, ಎರು ಬಿತ್ತ್‌ ಕಿದೆ ಕಿಲಾರೊ ಆವೊಡು 
ಎ೦ದೆರ್‌. ಮಗ್ತೊಂ೦ಜಿ ಕಲ್ಲ್‌ ಅಕ್‌ಲಾದೆ ದಕಿಯೆರ್‌. ಸಿರಿ ಗಿ೦ಡೆದ ನೀರ್‌ ಪತೊಂಡೆರ್‌. 
ನಾಗ ಬೆತ್ತ, ಮೈರ್‌ದ ಕುಂಚ ಪತೊಂಡೆರ್‌. ನಾಗಬೆಚ್ಚ ಮೈರ್‌ದ ಕು೦ಚ ಪತೊಂದ್‌, ಸಿರಿ 
ಗಿ೦ಡೆದ ನೀರ್‌ ತಲಿತೆರ್‌. ಮೈರುದ ಕು೦ಚೊಡು ಎದಿಯೆರ್‌. ನಾಗ ಬೆತ್ತ ಒಯ್ಕೊ೦ದು ಏಳ್‌ 
ಸುತ್ತು ಬತ್ತೆರ್‌. ಏಳ್‌ ಸುತ್ತು ಬನ್ನಗ ಏಳ್‌ ಸೂತ್ರೊದ ಅರಮನೆ ಆ೦ಡ್‌. ಮೂಜಿ ಪುಂಡಿ 
ಬಿಕ್ಸೆ ಕೊರ್ಪೆರ್‌. 


"ಬಾಲೆಲೆ ಒಂಜಿ ಪುಂಡಿ ಅಟ್ಟೊಡು ಪಾಡ್‌ದ್‌ ದೀಲೆ. ಒಂಜಿ ಪುಂಡಿ ಬಲಟ್ಟ್‌ 
ಪಾಡ್‌ದ್‌ ದೀಲೆ. ಒಂಜಿ ಪುಂಡಿ ಮೂಲೆಡ್‌ ಪಾಡ್‌ದ್‌ ದೀಲೆ. ಕೊರಿ ಬಿಕ್ಬ್ಸೆನ್‌ ಮುಟ್ಟಡೆ 
ಬಾಲೆಲೆ. ನಿಗ್‌ಲೆ ಬದ್‌ಕ್‌ ನಿಕ್‌ಲೆಗ್‌ ದು೦ಬುಗು ಗುರ್ತನೆ ಸಿಕುಜಿ"” ಎ೦ದೆರ್‌. 


"ನಿಕ್‌ಲೆನ್‌ ಮುಟ್ಟಿ ದೋಸೊಗು ಎ೦ಕುಲು ಏಲ್‌ ಗಂಗೆ ಸಾನ ಜಪ ಮಲ್ತೊನುದು 
ಬರ್ಪೊ" ಪನ್ನಗ, 


"ಎಂಕ್‌ಲೆಗ್‌ ಮೂರು ಮುರ್ರೆ ಕೊರಿಯರ್‌. ಎರು ಬಿತ್ತ್‌ ಕೊರಿಯರ್‌. ಕಿದೆ 
ಕಿಲರೊ ಇಲ್ಲ್‌ ಇಡೆ ಕೊರಿಯರ್‌. ಐಸ್‌ರೊ ಬಾಗ್ಕೊ ಕೊರಿಯರ್‌. ಬೋರು ಗುಡ್ಡೆಟ್‌ ಕಾಟ್‌ 
ಕಾಯೆರ್‌ದ ಮರ ಪುಟ್ಟುದು ಮರ ಸಯ್ದುನ ಬಾಲುವೆಯಾಂಡ್‌” ಪಂಡೆರ್‌. 


"ದಾದ ಬಾಲೆಲೆ ನಿಗ್‌ಲೆಗ್‌ ಆವೊಡು?” ಕೇ೦ಡೆರ್‌. 
"ಎಂಕ್ಕೆಗ್‌ ಅನುಬೋಗೊ ಬರೊಡು. ಲಗ್ನೊ ಅರ್ಸೊ ಆವೊಡು" 


"ನಿಕ್‌ಲೆಗ್‌ ಗೊತ್ತುಂಡು. ನಿಕ್‌ಲೆನ ಕೂಡು ನಿಕ್‌ಲೆ ಬಂದು ಬಲಗೊ ಬೂಮಿದ 
ಮಿತ್ತ್‌ ಸೇದನೆ ಆತ್‌೦ಡ್‌. ಎ೦ಕ್ಲೊ ದಾನೆ ಪೊನ್ನಗ್‌ ಆನ್‌ ತೂತ್‌ ದೀತೊನೊ? ಆ೦ಡಲಾ 

ಮಲ್ಲೆ ಇದ್ದಿ. ಈತ್‌ ಮಲ್ತಿನೆಗ್‌ ದು೦ಬುಗು ನಿಗ್‌ಲೆಗ್‌ ಮದಿಮೆ ಮೈಸಿರಿ ಮಲ್ಪ೦ದೆ ಬುಡಯೊ. 
ಎ೦ಕುಲು ನಾಲ್‌ ಗಂಗೆ ತಿರುಗೊನುದು ಬರೊ. ನಿಕ್‌ಲ್‌ ಒರಿದ್‌ ಇತ್ತರ್‌೦ಡ ಆನಗ್‌ ಪೊನ್ನು, 
ಪೊನ್ನಗ್‌ ಆನ್‌ ತೂದು ಬರ್ಪೊ" ಎನ್ನಗ "ಪುರುಸೆರೆ ಉಂದು ಮಾತ ಆಪಿ ಪೋಷಿ ಕೆಲಸೊ 
ಅತ್ತ್‌. ನಿಕ್‌ಲ್‌ ನಾಲ್‌ ಗಂಗೆ ತಿರ್‌ಗೊನು ಬರ್‌ಪುನೆ ಏಪೊ? ಎಂಕ್‌ಲೆ ಮದಿಮೆ ಆಪುನೆ 
ಏಪೊ? ಈತ್‌ನೆಟ ಆತ್‌ಜಿ. ಇನಿಡ್‌ದ್‌ ಬುಕ್ಕೊ ಆವರೆ ಬಲ್ಲಿ. ನಡು ಸಳೊಟು ಆಪಿಂಚಿ 
ಕೆಲಸೊ” 


"ದಾದ ಬಾಲೆಲೆ?" ಎನ್ನಗ 
"ಎ೦ಕಲೆಗ್‌ ಬರಿ ಬಾಂದ್ರಾ ತೆರತ್‌ದ್‌, ತಗೆ ತ೦ಗಟಿಗ್‌ ಮದಿಮೆ ಮೈಸಿರಿ ಮಲ್ಬುಲೆ" 


"ಬಾಲೆಲೆ ತಗೆ ತ೦ಗಟಿಗ್‌ ಮದಿಮೆ ಮೈಸಿರಿ ಆಪುನವು೦ಡೊ? ತು೦ಬ೦ದಿ ಪಾಪೊ 
ತುಂಬಾಯರ್‌” 


"'ಮಲ್ಲೆದ್ದಿ” ಎ೦ದೆರ್‌. ಪುರುಸೆರ್‌ ಬಾಲೆಲೆ ಪಾಪೊ ಪೊರ್ದಾವೊಂಡೆರ್‌. 


"ಕೀಚಕ ವ೦ಸೊದ ಬಾಲೆಲೆಗ್‌ ಲಗ್‌ನೊ ಮಲ್ಪುಂಡು. ಕದ್ರಿ ತಲೊತ ಪುರುಸೆರ್‌ 
ಲಗ್‌ನೊ ಅರ್‌ಸೊ ಮಲ್ಬುಂಡು" ಎಂದ್‌ ಊರುನು ಕೂಡು ನಾಡ್‌ನ್‌ ಸೇರ್‌ಸಾಯೆರ್‌. 
ರಡ್ಡ್‌ ಪಾಲ್‌ ಆತ್‌ ಆನಗ್‌ ಊರು, ಪೊನ್ನಗ್‌ ತಮೆರಿ ಉಂತ್ಮೆರ್‌. ದಾರೆತ ಮನೆಕ್‌ ಲೆತೊ೦ದ್‌ 
ಬತ್ತೆರ್‌. ಆನನ್‌ ಮೂಡಯಿ ಮೋನೆ ಪಾಡ್‌ದ್‌ ಉಂತಯೆರ್‌. ಪೊನ್ನನ್‌ ಪಡ್ನ್ಡೊಯಿ ಮೋನೆ 
ಪಾಡ್‌ದ್‌ ಉಂತಯೆರ್‌. 


ಆನಡ ಪೊನ್ನು ದಾನೆ ಆವೊಡು ಕೇನ್ನಗ "ಎನ್ನ ತ೦ಗಡಿ ನೆನಪು೦ಡು” ಪನ್ನೆ. 
ಪೊನ್ನಡ ಆನ್‌ ದಾನೆ ಆವೊಡು ಕೇನ್ನಗ "ಎನ್ನ ತಗೆ ನೆನೆಪುಂಡು” ಪನ್ಸಳ್‌. 


ಕದ್ರದ ಮಂಜುನಾತ ದೇವೆರೆ ತೀರ್‌ತ್‌ ತಲಿತೆರ್‌. ಆನಡ ಪೊನ್ನು ದಾನೆ ಆವೊಡು 
ಕೇನ್ನಗ "ಎನ್ನ ಬುಡೆದಿ” ಪ೦ಡೆ. ಪೊನ್ನಡ ಆನ್‌ ದಾನೆ ಆವೊಡು ಕೇನ್ನಗ "ಎನ್ನ ಕ೦ಡನಿ” 
ಪ೦ಡಲ್‌. ದು೦ಬುಗು ಸರಿ ಮನೆಟ್‌ ಮೂಡಾಯಿ ಮೋನೆ ಪಾಡ್‌ದ್‌ ಕುಲ್ಲಾಯೆರ್‌. 


ಸೊಂಡಿಲ ಬಾಸಿಂಗ ಕಟರ್‌. ದತ್ತ ದಾರೆ ದಂಗಯೆರ್‌. "ಎ೦ಕ್‌ಲೆಗ್‌ ಜೂವೊಟು 
ಬಾರಿ ಸಂಕಟ ಆಪುಂಡು" ಪಂಡೆರ್‌. "ಎ೦ಕಲೆಗ್‌ ಮಕ್ಕಳ ಕಟ್ಟ್‌ ಬೊಡ್‌ಚಿ. ಅಳಿಯ ಕಟ್ಟ್‌ 
ಆವೊಡು. ಸಮ್ಮಲೆ ಬದ್‌ಕ್‌ ಅರೃತಗ್‌ ಸಿಕ್ಕೊಡು. ಅಮ್ಮ ಬದ್‌ಕ್‌ ಬೊಡ್‌ಚಿ?” 


12 


"ಆವು ಬಾಲೆಲೆ" ಎ೦ದೆರ್‌. ಸೊಂಡಿಲ ಬಾಸಿ೦ಗ್‌ ಬುಡ್ಬಾದ್‌ ಪೂತ ಜಲ್ಲಿ ಕಟ್ಟಿಯೆರ್‌. 
ದಾರೆದ ಮನೆಟ್‌ ಬಾಲೆಲೆಗ್‌ ಪುದರ್‌ ತೆರ್‌ತೆರ್‌. ಅಮಾಲೆ ಬನ್ನಾಲೆ ದೇವಿ ಬೈದೆ, ಸಾಲೆ 
ಬನ್ನಾಲೆ ಕಾ೦ತುನ ಬೈದೆ ಎಂದ್‌ದ್‌ ಪುದರಾ೦ಡ್‌. 


'ನಿಕ್‌ಲೆಗ್‌ ರಡ್ಡ್‌ ಅಮರ್‌ ಬಾಲೆಲ್‌ ಪುಟ್ಟುವೊ" ಪಂಡೆರ್‌. 


"ಪುರುಸೆರೆ, ಎ೦ಕಲೆಗ್‌ ಮದಿಮೆ ಮೈಸಿರಿ ಮಲ್ತಾರ್‌. ಎ೦ಕಲೆ ಪುದರ್‌ ತೆರ್‌ತರ್‌. 
ನನ ಪುಟ್ಟುನ ಬಾಲ್ಲೆಗ್‌ ಪುದರ್‌ ತೆರ್‌ತ್‌ದ್‌ ಪೋಲೆ" ಪಂಡೆರ್‌. 


"ನಿಕುಲು ಎಲ ಬಾಲೆಲು. ನಿಕುಲು ಮಲ್ಲೆ ಆದ್‌ ಪುಟ್ಟುನ ಬಾಲೆಲೆಗ್‌ ದಾನೆಂದ್‌ 
ಪುದರ್‌ ಲೆಪ್ಪುನೆ? ಮಲ್ಲೆದ್ದಿ. ಪೊನ್ನು ಬಾಲೆಲ್‌ ಪುಟ್ಟಿಯೊಡ ಅಬ್ಬಗೆ ದಾರಗೆ೦ದ್‌ ಲೆಪ್ಪುಲೆ. 
ಆನ್‌ ಬಾಲೆಲ್‌ ಪುಟ್ಟಿಯೊಡ ಚಿವ್ಹಾಯ ಚಿಕ್ಕಾಯೆ೦ದ್‌ ಲೆಪ್ಸುಲೆ” - ಎ೦ದೆರ್‌. ಪಿದಡೊನುದು 
ಪೋಪೆರ್‌. 


ಅಲವುದ ದಂಟೆ ಪತೊಂಡೆರ್‌. ಜೋತಿ ಕೋಲು ಪತ್ತೊ೦ದು ಪೋಪೆರ್‌. ಇಲ್ಲ 
ಪಿರವುದ ಮಿತ್ತ್‌ ತರೆ ಪೋಯಿ ಸಾ೦ತಿ ಮರತ ಗುರುತ ದೀತ್‌ ಪೋತೆರ್‌. 


ಬಡೆಕಾಯಿ ಗಂಗೆ ಮಿಯ್ಕೊಂಡೆರ್‌. ಕಾಸಿ ರಾಮೇಸ್ವರೊ ಮೀಯೊಂಡೆರ್‌. ಕನ್ಯಾಕುಮಾರಿ 
ಬದ್ರಿ ನಾರಾಯಣ ಮೀಯೊಣುದು ಸಾನ ಜಪ ಮಲ್ಲೊಂಡೆರ್‌. ಮಕೆ ಮಾಯೊ ಮೀತ್‌ ಪಿರ 
ಪಿದಡಿಯೆರ್‌. ಒ೦ಜರೆ ಆಲ್‌ ಎತ್ತರದ ಅಲವುದ ದಂಡ್‌ ಒಂಜಿ ಗೇಣ್‌ಗ್‌ ಬತ್ತ್‌ಂಡ್‌. 
ತಾರೆಗ್‌ ಪದ್‌ನಾಜಿ ಒರ್‌ಸೊ ಕಡತ್‌ದ್‌ ಪೋತ್‌೦ಡ್‌. ಸರೆ ಪೋತಿನ ಸಾಂತಿದ ಮರತವುಲೆ 
ಬತ್ತೆರ್‌. ಬನ್ನಗ ಸಂಜೆ ಮಂಜೆತ ಪೊರ್ತಾತ್‌೦ಡ್‌. "ನಮೊ ತಡೆ ಬುಡರೊಗು ಓಡೆಗ್‌ 
ಪೋಪುನೆ" ಎಂದ್‌ ಕೇನ್ನಗ- 


"ದುಂಬು ಸಿಕ್ಕುನವು ಕಾಡ್‌. ಅಪಗ ನಮೊ ಎಲ ಪ್ರಾಯೊದ ಬಾಲೆಲೆನ್‌ ಸಾ೦ಕ್‌ದ್‌. 
ಸಲಗ್‌ದೊ. ಪೂ ಪೂಜನೆ ಉಪದೇಸೊ ಕೊರ್‌ದ್‌ ಪೋತೊ. ಆಡೆಗ್‌ ಪೋಯಿ. ಬಾಲೆಲೆನ್‌ 
ಪಾತೆರ್‌ಪಾಯಿ ಲೆಕ್ಕಾ೦ಡ್‌” 


'ಆಡೆಗ್‌ ಪೋ೦ಡ ನಮ ಗುರ್ತಾಂಡ ಆವಂದ್‌. ಆಡೆಗ್‌ ಪೋಪುನ ಬೊಡ್ಡಿ' 
ಆಡೆಗೇ ಪೋಯಿ. ಪೋಯಿಜಿಡ ಪಾತೆರ್‌ಪಾದ್‌ ಪೋಪಂದ್‌ ಪಂಡಿ ಪಾತೆರ ಸುಳ್ಳಾ೦ಡ್‌” 
ಇಂಚ ಪಂಡ್‌ದ್‌ ಜತ್ತ್‌ದ್‌ ಜಾಲ ಮುದೆಲ್‌ಗ್‌ ಬತ್ತೆರ್‌. ಜಾಲ ಮುಂದಿಲ್‌ಗ್‌ ಬತ್ತ್‌ದ್‌ 
ಮುಕ್ಕೊಲು ಲೆತ್ತೆರ್‌. ದೇವಿ ದೇವಿ೦ದ್‌ ಮುಕ್ಕೊಲು ಲೆಪ್ಪುನಗ ಪಿದಯಿ ಬತ್ತಲ್‌. 

"ಲೆಪ್ಪುನವು ದಾನೆ ಕತೆ?” 
"ಎಂಕುಲು ಕದ್ರಿ ತಲೊತ ಪುರುಸೆರ್‌" 
"ಕದ್ರಿ ತಲೊತ ಪುರುಸೆರ೦ಂಡ ದಾನೆ ಆವೊಡು?” 


"ಎಂಕಲೆಗ್‌ ದಾಲ ಆವೊಡ್ಡಿ. ದಾಲ ಪೋವೊಡ್ಡಿ. ನಿನ್ನವುಲು ಆಜಿ ರಾಶಿ ಪುಲ್ಕವು 
ಆವೊಡು" ಕೇಂಡೆರ್‌. 


"ಎ೦ಕಲೆ ಅವುಲು ಜಾಗೆ೦ಡ ಓಲು ಉಂಡು? ಒಂಜಿ ಕೋನೆಡ್‌ ಅರಿತ ರಾಶಿ 
ಉಂಡು. ಒ೦ಜಿ ಕೋನೆಡ್‌ ಬಾರ್‌ದ ರಾಶಿ ಉಂಡು. ಒಂಜಿ ಕೋನೆಡ್‌ ಬದ್‌ಕ್‌ ಬಂಗಾರ್‌ 
ದೀತ್‌೦ಡ್‌ ತೂಲೆ. ಒ೦ಜಿ ಕೋನೆಡ್‌ ದುಡ್ಡು ಪನಾವು ದೀತ್‌೦ಡ್‌. ಒ೦ಜಿ ಎ೦ಕುಲು ಜೆಪ್ಪನ 
ಕೋನೆ. ಒಂಜಿ ಅಟ್ಟಿಲರಗ್ಗನೆ ಮಲ್ಬುನೆ ಕೋನೆ. ಚಾವಡಿ ಏರಾ೦ಡಲ ಬತ್ತೆರ್‌೦ಡ ಕುಲ್ಲರೆಗ್‌ 
ಬೋಡು. ಮೂಲು ಜಾಗೆ ಇದ್ದಿ. ಮಿತ್ತ ಇಲ್ಲಗ್‌ ಪೋಲೆ" 


"ಮಿತ್ತ ಇಲ್ಲಗ್‌ ಪೋಪು೦ಡ ನಿನ್ನ ಇಲ್ಲಗ್‌ ಬರ್ಪುಜಿ. ನಿನ ಇಲ್ಲಲ್‌ ಜಾಗೆ ಉಂಡೊ 
ಇದ್ದಿಯೊ ತೂವೊಡು" 


"ಅಪಗ ಮನಸ್‌ ಇತ್ತ್‌೦ಡ ಅಟ್ಟಿಲ್‌ ಮಲ್ಪುಲೆ. ಕನಕ್‌ದ ಕೊಟ್ಕಡ್‌ ಜೆರ್ಪಲೆ” 
ಪಂಡಲ್‌. 


"ಆವು ಬೈದೆ. ಆತಾ೦ಡಲ ಮಂಜುನಾತ ದೇವೆರ್‌ ನಿಕ್ಕ್‌ ಬುದ್ದಿ ಕೊರಿಯೆರ್‌” 


ಬೆ೦ದ್ರ ಕೊಟ್ಕಗ್‌ ಪೋನಗ ಮೊರ೦ಪಾಯಿ ಬೊನ್ಮದ ರಾಶಿ ಇತ್ತ್‌೦ಡ್‌. ಕಾರ್‌ಡ್‌ 
ಬೊನ್ಮ ಅಂಚಿದೆನ್‌ ಅಂಚಿ ಮಲ್ತೆರ್‌. ಇ೦ಚಿದ ಬೊನ್ಶ್ಕ ಇಂಚಿ ಮಲ್ತೆರ್‌. ಸುದ್ದೊ ಮುದ್ರಿಕೆ 
ಮಲ್ತೊಂಡೆರ್‌. ಕಾಸಿ ಕ೦ಬಲಿ ಆಸ್‌ದೆರ್‌. ಮದ್ಮೊಟು ದೇವೆರೆ ಪಿಟರಿ ಜಾಯೆರ್‌. ಸುತ್ತಮುತ್ತ 
ಗಂಟ್‌ ಮೂಟೆ ಪೊಯ್ಕೊಂಡೆರ್‌. ಮುಂದಿಲ್‌ಗ್‌ ಪೋಯೆರ್‌. 


"ದೇವಿ ನಿನ ದರ್ಮೊಡು ಜಾಗೆ ಆ೦ಡ್‌. ಅಯ್ಕಲ ಅರಿ ಬೆಯಿಪುನ ಒಂಜಿ ಅಗೊಲಿ 
ಕೊರು ಬೈದೆ" ಕೇಂಡೆರ್‌. 


"ಮನ್ನ್‌ದ ಪಾತ್ರೊ ಇದ್ದಿ. ಕಂಚಿ ತಾಮ್ರೊದ ಪಾತ್ರೊ ಇಷಪ್ಪುನೆ. ಅವೆನ್‌ ದಿಕ್ಕೆಲ್‌ಗ್‌ 
ದೀ೦ಡ ಕಪ್ಪಾಪು೦ಡು. ಇಜ್ಜಿ೦ದ್‌ ಪನ್ಮರ ಇದ್ದಿ. ಒಂಜಿ ಅಗೊಲಿ ಇತ್ತಿನವು ಪದ್‌ನಾಜಿ ಒಟ್ಟೆ 
ಆತ್‌ಂ೦ಡ್‌” 

ಗೆಜ್ಜೆತಿ ಪತೊ೦ದು ಅಟ್ಟೊಗು ಪೋಯಲ್‌. ಪದ್‌ನಾಜಿ ಒಟ್ಟೆ ಕೊಡತ್‌ದ್‌ ಕೊ೦ಡತ್‌ 
ಕೊರಿಯಲ್‌. ಬೊನ್ಕೊದೆಪ್ಪಿ ಕಯಿಲ್‌ ಪತೊಂದು ಪೋಯೆರ್‌. ಅ೦ಗರೆ ಕರಿಯಗ್‌ ಪೋಯೆರ್‌. 
ಪೊರ್ಲು ಮಲ್‌ ದೆಕಿಯೆರ್‌. ಮಂಜುನಾತ ದೇವೆರೆ ತೀರ್‌ತೊ ಪಾಡ್ಕೆರ್‌. ದಿಕ್ಕಲ್‌ ಜೀಕ್‌ 


ದೀಡ್ಕೆರ್‌, 


ನೀರ್‌ ಬೆಚ್ಚ ಆವೊ೦ದು ಬನ್ನಗ ಮಗ್ತೊರಿ ಲಕ್ಕೆರ್‌. ಜಾಲ ಮು೦ದಿಲ್‌ ಪೋಯೆರ್‌. 


'ಕೇ೦ಡನೊಪ್ಪೆ, ನಿನ ದರ್ಮೊಡು ಜಾಗೆ ಆ೦ಡ್‌. ಅಗೊಲಿ ಆಂಡ್‌. ಅಯ್ಯಲರಿ 





ಕೊರ್‌ಲ ಬೈದೆ. ಕಾ೦ಡೆ ಪೋನಗ ಅರಿಕ್‌ ಅರಿ ಕೊರ್‌ಕೊ. ಇದ್ದಿಡ ಅಯಿಕ್‌ ಮುಟ್ಟಿ ಪಣವ೦ಡ 
ಕೊರ್‌ಕ "ಅರಿ ಸಾಮಾನ್‌ ಪರೆಲಾ೦ಡ ಇದ್ದಿ. ದ೦ಡ್‌ಗ್‌ ಪೋತಿನಾರೆಗ್‌ ಕೋರಿಗ್‌ ದೀತಿ 
ಮೂಂಕಾನರಿ ಕಟ್ಟಾದ್‌ ಗಂಜಿ ಮಲ್ತ್‌ ದೀತೆ” ಪನ್ನಗ, ತಡ್ಬೆ ಸೇರಾ೦ಟಲ ಕೊರ್‌ಲ” ಪಂಡೆರ್‌. 
ತಡೆ ಸೇರ್‌ ದೆತೊ೦ಡೆರ್‌. ಐನ್‌ ಜನೊತ ಐನ್‌ ಜೋಲಿಗೆ ಕುಡುಪಾನಗ ಐನ್‌ ಅರಿ ಬತ್ತ್‌ಂಡ್‌. 
ಐನ್‌ ಸರ್ತಿ ಅಲಪ್ಪುನಗ ಐಯಲರಿ ಆಂಡ್‌. 


ಅರಿ ಅರ್‌ಕಂಜಿ ದೆತ್ತೆರ್‌. ನುಪ್ಪುಗು ಅರಿ ಪಾಡಿಯೆರ್‌. ಉನುಪ್ಪು ಬೆಯ್ಕೊ೦ದ್‌ 
ಬನ್ನಗ ಮಗ್ತೊರಿ ಲಕ್ಕಿಯೆ. ಜಾಲ ಮುಂದಿಲ್‌ಗ್‌ ಬತ್ತೆ. ಕಯ್‌ಟ್‌ ಪದ್ಬೆದ ಬಿತ್ತ್‌ ಪತೊಂಡೆ. 
ಪಿರವು ಪೋತ್‌ ಒಂಜಿ ಕಲ ಪದೆ ಬಿತ್ಕ್‌ದ್‌ ಬತ್ತೆ. 


"ಕೇ೦ಡನಪ್ಪೆ ದೇವಿ ನಿನ ದರ್‌ಮೊಡು ಜಾಗೆಂಚಲಾಂಡ್‌. ಅಗೊಲಿ ಆಂಡ್‌. 
ಉನುಪ್ಪು ಎ೦ಚಲ ಬೆಯ್ತ್‌ಂ೦ಡ್‌. ಕಜಿಪ್ಪುಗು ಎಂಚಿನ ಕೊರುವ ?" ಪನ್ನಗ 


"ಕಜಿಪುಗು ಎ೦ಚಿನ ಕೊರ್ಳುನೆ. ಎ೦ಕಲೆ ಅವುಲು ಪೊಟ್ಟು ಬಸಲೆ, ಕೊಯಿಪ್ಪಿ 
ಜನ ಇದಂತೆ ಆತ್‌೦ಡ್‌" ಪ೦ಂಡಲ್‌. 


"ಇಲ್ಲ ಪಿರವುಡು ಒಂಜಿ ಕಲ ಪದೆ ದೀವೊ೦ದು ದಾಯೆ ಸುಳ್ಳು ಪನ್ನ?” 


"ಕುರು ಬಾಕಿಲ್‌ಡ್‌ ಪೋತ್‌ ತೂನಗ ಗೋಲಿತ ದಯಿತ ಲೆಕೊ ಇತ್ತ್‌೦ಡ್‌. ಪೊರಿಪ್ಪರೆಗ್‌ 
ಕಯ್‌ ಬರ್ಬುಜಿ. ತಾಂಟ್‌ ಮೋ೦ಟೆ ಕಡೆ ಪೊರ್ತ್‌ದ್‌ ಕೊರ್ಪಲ್‌. ಈ ರಡ್ಡ್‌ ಕಡೆ ಕೊನಲ 
ಬೈದೆ" ಪಂಡೆರ್‌. 


"ಎ೦ಕಲೆ ಆ೦ಜೊವು ಬಿತ್ತ್‌ಗ್‌ ದೀತಿ ಪದೆ ಅವ್ವು” 


"ಆವು ಬೈದೆ” ಪ೦ಡೆರ್‌. ಐನ್‌ ಪಜ್ಞೆ ದುಂಬು ಬತ್ತೆರ್‌. "ಪಿರ ತೂಲ ಬೈದೆ” 
ಎನ್ನಗ, ತೂಯಲ್‌. ಮಾಯಕದ ಪದ್ಧೆದ ಕಲ ಮಾಯಕ ಆತ್‌೦ಡ್‌. ಪಂಚರಂ೦ಗಿತ, ನಾಚಿಕೆದ 
ಮುಲ್ಲು ಕೊಡಿತ್‌೦ಡ್‌. ದೇವಿ ಉಲಯಿ ಪೋಯಲ್‌. ಪುರುಸೆರ್‌ ಕಜಿಪ್ಪು ಮಲ್ಕೆರ್‌. ಉಣಸ್‌ 
ಬಲ್ಮನೊ ಮಲ್ತೆರ್‌. ಕನಕ್‌ದ ಕೊಟ್ಕಗ್‌ ಬನ್ನಗ ಮೊರ೦ಪಯಿ ಉದ್ದೊ ಉಮಿತ ರಾಶಿ ಬೂರ್ತು೦ಡು. 
ಅಂಚಿತ ಉಮಿ ಅ೦ಚಿಗ್‌, ಇ೦ಚಿದ ಉಮಿ ಇ೦ಚಿಗ್‌ ಮಲ್‌ತೆರ್‌. ಸುದ್ದೊ ಮುದ್ರಿಕೆ ಮಲ್ತೊಂಡೆರ್‌. 
ಕಾಸಿ ಕ೦ಬೊಲಿ ಹಾಸ್‌ದೆರ್‌. ತರೆ ಮಿತ್ತ್‌ ದೇವೆರೆ ಪೆಟ್ಮೆ ಜಾಯೆರ್‌. ಸಾಲ್‌ ಪತ್‌ದ್‌ ಐನ್‌ 
ಜನೊ ಕುಲ್ಕೆರ್‌. ಐವೆರೆಡ್‌ ಇರೈರ್‌ ರಡ್ಡ್‌ ಒನ್ನರ ನೂಲು ಒಡ್ಡಿ ನೇವಲೊ ಜಾರಯೆರ್‌. 
ಒ೦ಜೆಗ್‌ ಸುನ್ನೊತ ಗೀಟ್‌ ಒಯಿತೆರ್‌. ಕನಕ್‌ದ ಮುಟ್ಟೆಗ್‌ ಅಡಕ್ಕಿಯೆರ್‌. ಬೊಲ್ಲು ಸರ್‌ಪೆ. 
ಆವೊಡು ಪಂಡೆರ್‌. ಬೊಕ್ಕೊಂಜಿ ನೂಲು ದೆತ್ತೆರ್‌. ಮಜಿತ್ತ ಗೀಟ್‌ ಒಯಿತೆರ್‌. ಕರಿಯ 

ಸ೦ಕಮಲೆ ಆವೊಡು ಎಂದೆರ್‌. ಕನಕ್‌ದ ಮುಟ್ಟೆಗ್‌ ಅಡಕ್ಕಿಯೆರ್‌. "ದೇವಿ ಬತ್‌ದ್‌ ಕನಕ್‌ 
ತರ್ಕ್‌ನಗ ಕರಿಯ ಸ೦ಕಮಲೆ ಬೊಲುದು ಸರ್ಪೆ ರಟ್ಟೆಗ್‌ ನಚ್ಚ ಬೆನೊಡು" ಎಂದೆರ್‌. 


ಕಾವೆ ಪೊದೆತ್‌ದ್‌ ಜೆತ್ತೆರ್‌. ಆತ್‌ ಪೊರ್ತುಗು ದ೦ಡ್‌ಗ್‌ ಪೋತಿನಾಯೆ ಕಾ೦ತನೆ 
ಬತ್ತೆ. ತಾದಿಡೆ ಬನನಗನೆ "ಪೋಸೊಗು ದಾನೆ ಮಲ್ಕ್‌ದ”" ಎಂದ್‌ ಕೇಂಡೆ. 


"ಕಡೆತಿನ ಬ೦ದೊ ಉಂಡು. ಕೊಂಡು ಬತ್ತಿ ಕನಕ್‌ ಇದ್ದಿ” ಪ೦ಡ್‌ತ್‌ ಪಾರೊಂದು 
ಪೋಯಲ್‌. ಕನಕ್‌ದ ಮುಟ್ಟೆಗ್‌ ಪೋತ್‌ ಒಂಜಿ ತರ್ಕೆಲ್‌ ಕನಕ್‌ ತರ್ಕ್‌ದ್‌ ದೆತ್ತಲ್‌. ಕರಿಯ 
ಸಂಕಬಲೆ ಬೊಲ್ಲು ಸರ್‌ಪೆ ಆಂಡ್‌. ಬಲತ ರಟ್ಟೆಗ್‌ ಎಡತ ರಟ್ಟೆಗ್‌ ನೊಚ್ಚ ಬೆನ್ನೊ. 


ಕನಕ್‌ ದೆತ್ತ್‌ ಅಡಕ್ಕಿಯಲ್‌. ಅರಿಯ ಮುರಿಯ ಬೊಬ್ಬೆ ಕೊರೊ೦ದು ಪಾರೊ೦ದು 
ಬತ್ತಲ್‌. ಚಾವಡಿದ ತಡ್ಕಟ್‌ ಒಂಜಿ ಕಾರ್‌ ಉಲಯಿ ದೀತಲ್‌. ಒಂಜಿ ಕಾರ್‌ ಪಿದಯಿ ದೀತಲ್‌. 


"ಏನ್‌ ನೆಟ್‌ ಬದುಕುಜಿ, ನೆಟ್‌ ನಾನ ಬಾಲುಜಿ” ಎ೦ದಲ್‌. ದಡ್ಡ ಮಗ್‌ರ್‌ಯಲ್‌. 
ಕರಿಯ ನುರೆ ಕಾರಿಯಲ್‌. ಬೊಲಿಯ ನುರೆ ದೊಸಿಯಲ್‌. ಕಯ್‌ ಬುಡುದು ಕೈಲಾಸೊಗು, 
ಜೀವೊ ಬುಡುದು ವೈಕು೦ಟೊಗು ಸೇರ್ಕಲ್‌. 


ಕಾ೦ತನೆ ಮಲ್ಲ ಸೇಕೊ, ಮಲ್ಲ ಸಿಂತೆ, ಮಲ್ಲ ದುಕ್ಕೊ ಬುಡೊಂದು ಕುಲ್ಲಿಯೆ. 
"ಎಂಕಲೆನ್‌ ಎಲ ಪಿರಯೊಡು ಸಾ೦ಕ್‌ ಸಲಗ್‌ನ ಕದಿರೆ ತಲೊತ ಪರುಸೆರ್‌ ಬತ್‌ದ್‌ ದೇವಿನ್‌ 
ಕೇಂಡೆರ್‌೦ಡ ದಾದ ಪನ್ನುನೆ?' 


ಅಪಗ ಬಾಲೆಲು ಚಿಕ್ಕಾಯೆ ಚುವ್ವಾಯೆ ಬತ್ತೆರ್‌. 


"ಬಾಲೆಲೆ ನಿಕ್‌ಲ್‌ ಎರು ಮೊಟ್ಟುನ ಪಲಯೆ ಕೊಟ್ಕಡ್‌ತ್‌ ಕೊಂಡೆ. ಆಯಿರೆದ 
ಕುಕ್ಕು ಈಯರೆದ ಪೆಲ ಕಡ್ಡುಲೆ. ಅಸನ೦ತ ಕ೦ಡೊಟು ಮಸನಂತ ಕಾಟ ಕೂಟ್‌ಲೆ. ನಿಕ್‌ಲೆ 
ಅಪ್ಪೆನ್‌ ಪೊರುಲು ಮಲ್ಪುಲೆ” ಎಂದ್‌ ದುಕ್ಕಿತೆ. 


ಬಾಲೆಲ್‌ ಬುಲ್ತೊ೦ದ್‌ ಕೊಟ್ಕಗ್‌ ಪೋತ್‌ ಪಲಯಿ ಒಯಿಪ್ಪುನಗ ಸರ್ಬನಕುಲು 
ಸುನಿತೊ೦ದು ಬತ್ತೊ. ಸುಯಿತೊಂದು ಸರೈರ್‌ ಬನ್ನಗ ಬಾಲೆಲ್‌ ಪಿರ ಬತ್ತೊ. "ಅಪಗಾ೦ಡ 
ಯಾನ್‌ ಪೋಷೆ. ಎಂಕ್‌ ಕೊಡತ್‌ದ್‌ ಕೆರ್‌೦ಡ ಇರುವೆರೆಗ್‌ ಒಟ್ಟುಗು ಪೊರುಲು ಮಲ್ಬುಲೆ” 


"ಇನಿ ಎಲ್ಲೆಡ್‌ ಕದ್ರಿ ತಲೊತ ಪುರುಸೆರ್‌ ಬರುವೆರ್‌. ಬತ್ತ್‌ದ್‌ ಎಂಕಲೆನ್‌ ಕೇಂಡೆರ್‌೦ಡ 
ನಡತಿನೆನ್‌ ಪನಿ. ಕೋತಿ ಕಾರ್‌ ಬುಡಡೆ. ಎ೦ಕಲೆ ಬಾಲೆಲ್‌ ಪ೦ಡ್‌೦ಟ ಬುಡುದ್‌ ಪೋವಯೆರ್‌. 
ಇದ್ದಿಡ ಎಡ್ಡೆ ಸಾದಿ ತೋಜಾವೆರ್‌" ಇ೦ಚ ಬುದ್ದಿ ನೀತಿ ಪಂಡ್‌ತ್‌ ಕಾ೦ತನೆ ಕೊಟ್ಕಗ್‌ ಪೋಯೆ. 

ಪಲಯೆ ಒಯ್ಬ್ಸುನಗ ಮಾಯಕದ ಸರ್ಸೆರ್‌ ಮಾಯಕ ಆತೊ. 


ಬಲತ ಮರ್ಗಿಲ್‌ ತೂನಗ ಅಯ್ಕೆರ್‌ ಕಾವೆ ಪೊದೆತ್‌ ಜೆತ್ತಿನ ತೋಜುಂಡು. 
"ನಿಕುಲು ಕಟ್ಟಾಯಿ ಅರಮನೆ ಈತ್‌ ಮಲ್ಲವು ಇಪ್ಪುನಗ, ನಿಕ್‌ಲ್‌ ದಾನೆ ಕೊಟ್ಕಡ್‌ ಜೆತ್ಕ್‌ನೆ? 
ಎ೦ಕಲೆಡ ಪಾತೆರ೦ದೆ ಪೋವೊಡುಂದು ಜೆತ್ತರೊ?” ಎಂದ್‌ ಕೇ೦ಡೆ. 


"ಕಾ೦ತನ ಎ೦ಕಲೆಗ್‌ ಅರಮನೆಲ ಒಂಜೆ, ಮರತ ಅಡಿಲ ಒಂಜೆ ತೂಲ. ನಾಲ್‌ 
ಊರು ನಾಲ್‌ ದೇಸೊ ತಿರ್‌ಗೊಂದ್‌ ಪೋಪಿ ಪುರುಸೆರ್‌" ಪಂಡೆರ್‌. 


ಕಯ್ಸ್‌ ಪತ್ತ್‌ದ್‌ ಲಕ್ಕವೊ೦ದು ಚಾವಡಿಗ್‌ ಕೊ೦ಡು ಪೋಯೆ. ಚಾವಡಿಟ್‌ ದೇವಿ 
ಬೂರ್‌ದಿನ ಪೊರುಲು ತೂಯೆರ್‌. 


"ದಾನೆ ಆಂಡ್‌ ಕಾಂತನ?" 


"ದೇವಿನ್‌ ಜೂವೊಡು ತೂಪುನ ಬಾಗ್ಕೊ ಇದ್ದಿಯೊ ದಾನ್ನೊ. ಪುನತ್ತ ಮೋನೆಡ್‌ 
ಆ೦ಡಲ ತೂಲೆ" ಪಂಡೆ. ಮೋನೆದ ಕುಂಟು ದೆತ್ತ್‌ ತೋಜಾಯೆ. 


"ಕಾ೦ತನ ಈಯಿ ದುಕ್ಕೊ ಮಲ್ಪಡ” ಪಂಡ್‌ದ್‌ ಸಿರಿಗಿ೦ಡೆದ ನೀರ್‌ ದೆತೊಂಡೆರ್‌. 
ನಾಗದರ್ಬೆ ಮಯುರುದ ಕುಂಚ ಪತೊಂಡೆರ್‌. ಗಿ೦ಡೆದ ನೀರ್‌ ತಲತ್‌ ಮಯುರುದ ಕುಂಚೊಡು 
ಈಸಿಯೆರ್‌. 


"ದೇವಿ ಬೈದೆ, ದೇವಿ ಬೈದೆ, ದೇವಿ ಬೈದೆ” ಎಂದ್‌ ಲೆತ್ತೆರ್‌. ಕನ ಕಟ್ಟ್‌ದ್‌ ಲಕ್ಕಿ 
ಲೆಕೊ ಲಕ್ಕಿಯಲ್‌. ` 


| ಪುರುಸೆರೆನ್‌ ಕಾ೦ತನೆ ಕಲ್ಲ ಕಲೆ೦ಬಿಡ್‌ ಕುಲ್ಲಾಯೆ. ಅರಿವಾನೊ ಕೊ೦ಡತ್‌ ದೀಡೆ. 
ಐನ್‌ ಜನೊತ ಕಾರ್‌ಗ್‌ ಗಿಂಡೈಟ್‌ ನೀರ್‌ ಮಯಿತ್‌ ದೆಕ್ಕಿಯೆರ್‌. ಚಾವಡಿಟ್‌ ಪೂತ ಆಸಿಗೆ 
ಪಾಡ್‌ತ್‌ ಕೊರಿಯೆರ್‌. ಪೇರ್‌ ಪರಿಯರ ಕೊರ್‌ದ್‌ ಕಾರ್‌ ಒತ್ತೊನ್‌ದ್‌ ಇತ್ತೆರ್‌. 


"ಈಯಿ ದ೦ಡ್‌ಗ್‌ ಪೋತ್‌ ಸೋತ್‌ದ್‌ ಬತ್ತಿನಾಯೆ. ಒನಸ್‌ ಮಲ್ಮ್‌ದ್‌ ಜೆಪ್ಪು 
ಕಾ೦ತನ” ಪ೦ಡೆರ್‌. ಜಲ್ಮಂತ್ರೊಗು ಪೋಯಿಜೆ. ನಿದ್ರೆ ಬರುಪುಜಿ. ಜೆತ್ತಿನವುಲು ಅಯ್ಕೆರಗುಲು 
ಒಂಜಿ ಬುದ್ದಿ ಆಯೆರ್‌. ನಿದಿರೆ ಬತ್ತಿಲೆಕ ಗುರೆಪ್ಸರೆಗ್‌ ಸುರು ಮಲ್ಲೆರ್‌. ನಿದ್‌ರೆ ಬತ್ತ್‌೦ಡ್‌ 
ಪಂಡ್‌ತ್‌ ಕಾಂತನೆ ಪೊದೆಪು ಪಾಡಿಯೆ. ಉಲಯಿ ಪೋದ್‌ ಬುಡೆದಿಡ ಪಂಡೆ. 


"ಕಾ೦ಡೆ ಪುರುಸೆರ್‌ ಪೋನಗ ನಮನ ಐಯ್ಯಲರಿ ಕೊರೊಡು. ಅಟ್ಟಿಲರ್ನೆರೆ ಮಲ್ಡ್‌ದ್‌, ' 

ಒಣಸ್‌ ಬೋಜನೊ ಮಲ್‌ ಪೋವೊಡು ಪಂಡೆ. ಜೆತ್ತ್‌ದ್‌ ಮನದಾನಿ ಬೇಕ ಲಕ್ಕಿಯೆ. ಬೊಲ್ಲಿದ 
ತರ್ಕತ್ತಿ ಬ೦ಗರ್‌ದ ಅಂಡೆ ದೆತೊಂಡೆ. ಅ೦ಗಯಿ ಬಲೆ, ಮು೦ಗಯಿ ಸರಪೊಲಿ ದೀಡೊಂಡೆ. 
ಆಗಂದ ಮಲೆಕ್‌ ಮೋಗಂದ ಮೂರ್ತೆಗ್‌ ಪೋಯೆ. 


ಪುರುಸೆರ್‌ ಲಕ್ಕಿಯೆರ್‌. ಅ೦ಗರೆ ಕರಿಯಗ್‌ ಪೋಯೆರ್‌. ಕಯ್‌ಕಾರ್‌ ಮೋನೆ 
ನೆಡಿಯೊಂಡೆರ್‌. ನಾಮೊ ಒಯ್ತೊಂಡೆರ್‌. ದೌರ೦ಗಿ ಪಾಡೊಂಡೆರ್‌. ಕತ್ತೆರಿ ಮು೦ಡಾಸ್‌ ಕಟ್ಕೊ೦ಡೆರ್‌. 
ಎಡ ಕಯಿಟ್‌ ತಾಲ ತ೦ಬೂರಿ ಪತೊಂಡೆರ್‌. ಬಲತ ಕಯಿಟ್‌ ಅಕ್ಸಯ ಪಾತ್ರೊ ಪತೊಂಡೆರ್‌. 
ರಾಮ ವಾಕ್ಕ ಓದೊನುದು, ಹರಿ ನಾರಾಯಿನ ಪದೊ ಪ೦ಡೊನುದು ಜಾಲ ಮುಂದಿಲ್‌ಗ್‌ 
ಬತ್ತೆರ್‌. 


ದೇವಿ ಪಾರೊನುದು ಬತ್ತಲ್‌. "ಎ೦ಕಲೆ ಆ೦ಜೊವು ಐಯ್ಮಲರಿ ಕೊರಿಯರ ಪನ್ಮೆರ್‌. 
ಮೂಲು ಪರೆಲರಿ ಇದ್ದಿ. ದು೦ಬುಗು ನಿಕ್‌ಲೆನ ಅಂಗ್‌ ಬೊಡ್ಡಿ. ನಿಕ್‌ಲ್‌ ಏಪೊಲ ಬತ್‌ದ್‌ 
ಕರಕರೆ ಮಲ್ಸಿಯರೆ ಆವ೦ದ್‌" ಪ೦ಡಲ್‌. 


ಅಟ್ಟೊಡುದು ಒಂಜಿ ಪುಂಡಿ, ಬಲಡ್‌ತ್‌ ಒಂಜಿ ಪುಂಡಿ, ಮೂಲೆಡ್‌ತ್‌ ಒಂಜಿ 
ಪುಂಡಿ ಬಿಕ್ಸೆ ಕೊ೦ಡತ್‌ ಕೊರಿಯಲ್‌. "ಕೇನ್ಹನೊ ಅಪ್ಪೆ ದೇವಿ. ಪುಲ್ಕ ಕಾ೦ಡೆ ಈಯಿ ಕಯ್ಕೇರ್‌ದ್‌ 
ಕೊರಿಯ. ಪುಲ್ಕರ ಕಾಂಡೆ ಬೂರಿ ಬಿಕ್ಕೆ ಪಿರ ಕೊರ್‌ಪುಜಿ. ನೆನೆಪು ದೀಲ” ಪ೦ಡ್‌ತ್‌ ಜತ್ತೊಂದ್‌ 
ಪೋಯೆರ್‌. 


ಅ೦ಗರೆ ಕರಿಯಗ್‌ ಪೋಯೆರ್‌. ಬಡೆಕಯಿ ಪೋತಿ ಬ೦ಗ ಬಾರೆತ ಇರೆನ್‌ ಕಡ್‌ತೆರ್‌. 
ನೀರ್‌ದ ಮಿತ್ತ್‌ ದೀಯೆರ್‌. ಮದ್ಕೊಟು ದೇವೆರೆ ಪಿಟರಿ ದೀಯೆರ್‌. ಸುತ್ತಮುತ್ತ ಐನ್‌ ಮೂಲೆಟ್‌ 
ಐನ್‌ ಜನ ಕುಲ್ಲಿಯೆರ್‌. ಓಡೊ ಪೋಯಿ ಪೊರ್ಲುಡು ಪೋಪುಂಡು. ಆತ್‌ ಪೊರ್ತುಗು ಮೂರ್ಕರ 
ಪೋಯಿನ ಕಾ೦ತನ ಕಯಿತ ಅಂಗೈ ಬಲೆ ಇದ್ಕಾ೦ಡ್‌. ಮುಂಗೈ ಸರಪೊಲಿ ಇದ್ಕಾ೦ಡ್‌. ಬೊಲ್ಲಿದ 
ತರ್ಕತ್ತಿ ಇದ್ಕಾ೦ಡ್‌. ಬ೦ಗರ್‌ದ ಅಂಡೆ ಇದ್ಕಾ೦ಡ್‌. ಈ೦ದ್‌ ಈಚಿಲ್‌ ಇದ್ಯಾ೦ಡ್‌. ಮಲೆ 
ಬುಲೆತ್‌೦ಡ್‌. 


ಪಾರೊಂದ್‌ ಬತ್ತ್‌ ತೂಪೆ. ಬೆನ್ನಿ ಬಾರೆ ಇಜ್ಜಾ೦ಡ್‌. ಎರು ಬತ್ತ್‌ ಇಜ್ಜಾ೦ಡ್‌. 
ಇಲ್ಲ್‌ ಇಡೆ ಇಜ್ಜಾ೦ಡ್‌. "ಆಸರ್‌ಗ್‌ ದಾಲ ಕೊರ್‌ಲ” ಪನ್ನಗ ಅಡಿ ಕರಟ್‌ ತೆಲಿಲ ಇಜ್ಜಾ೦ಡ್‌. 
ಉನುಪ್ಪುದ ಕರಟ್‌ ನುಪ್ಪು ಇಜ್ಜಾ೦ಡ್‌. ಪೇರ ಬಿಸಲೆಡ್‌ ಪೇರ್‌ ಇಜ್ಜಾ೦ಡ್‌. ಅಲೆ ಇಜ್ಜಾ೦ಡ್‌. 


"ಈದೆ ಪುರುಸೆರೆಗ್‌ ದಾನೆ ಪ೦ಡ, ಓಲು ಪೋಯೆರ್‌, ಒಲ್ಬ ಪೋಯೆರ್‌?' ಕೇನ್ನಗ 
"ಯಾನ್‌ ದಾಲ ಪನ್ಮ್‌ಜಿ, ದಾಲ ಕೊರ್ತ್‌ಜಿ. ಅಕ್‌ಲೆನ ಹ೦ಗ್‌ ನನ ಬೊಡ್ಡಿ ಪಂಡ್‌ದ್‌ 


10 


ಮೂಜಿ ಪುಂಡಿ ಬಿಕ್ಕೆ ಪಿರ ಕೊರಿಯೆ” 


"ದೆತ್ತನ ಇಲ್ಲ್‌. ನಿಕ್ಕ್‌ ಪಿರ ಕೊರಿಯರ ಕೊರ್ತಿನವಾ? ದೆತ್ತನ ಇಲ್ಲ್‌!" ಪುರುಸೆರೆನ್‌ 
ಲೆತ್ತೊ೦ದು ಅ೦ಗರೆ ಕರಿಯಗ್‌ ಪೋಯೆ. ಪುರುಸೆರ್‌ ಆಯಿರೆಗ್‌ ಎತ್‌ದೆರ್‌. ಮುಕ್ಕೋಲು 
ಲೆತ್ತೆ. ಪಿರ ತಿರ್‌ಗ್‌ದ್‌ ತೂಯೆರ್‌. ಪಿರ ತಿರ್‌ಗ್‌ದ್‌ ತೂನಗ ಕಾಂತನೆ ನೀರ್‌ಗ್‌ ಲಾಗಿಯೆ. 

ಪುರುಸೆರ್‌ ಇರೆತ ಕೊಡಿ ತಿರ್‌ಗಾದ್‌ ಬುಡಿಯೆರ್‌. ಈಯರೆಗ್‌ ಬತ್‌ದ್‌, ಏರಿ ನೀರ್‌ ತಗ್ಗಾದ್‌, 
ತಗ್ಗಿ ನೀರ್‌ ಏರಾಯೆರ್‌. ಕಾ೦ತನನ್‌ ಮಿತ್ತ್‌ ಕೊ೦ಡತೆರ್‌. ಪರಿ ನೀರ್‌ ಕಕ್ಕಾಯೆರ್‌. ಜೂವೊ 
ದೆತ್ತೊನುನ ದಾಯೆ ಪಂಡೆರ್‌. 


`"ನಿನಡ್‌ದ್‌ ಮಸ್ತ್‌ ಕೆಲಸೊ ಆಪಿನವುಂಡು” 
"ನಿಕುಲು ಕೊರ್ತಿ ಐಸಿರ ಬಾಗ್ಯ ನಿಕುಲು ಕೊಂಡು ಪೋನಗ ಎನ್ನ ಜೀವೊ ದಾಯೆಗಾದ್‌?” 


"ನಿಕ್ಕ್‌ ದೀವೊನುನ ಯೋಗ್ಯತೆ ಇತ್ತ್‌೦ಡ್‌. ನಿನ್ನ ಬುಡೆತಿಗ್‌ ದೀವೊನುನ ಯೋಗ್ಯತೆ 
ಇದ್ದಿಯಾ೦ಡ್‌. ಎ೦ಕಲೊ ಕೇ೦ಡ್‌ದ್‌ ದೆತೊನ್ನೆ ಅತ್ತ್‌. ಆಲಾದೆ ಕಯ್ಕೇರ್‌ದ್‌ ಕೊರ್‌ನೆ. 
ಪುಲ್ಕ ಕಾ೦ಡೆ ಬೂರಿ ಬಿಕ್ಸೆ ಪಿರ ಸಿಕ್ಕುಜಿ. ನಾನ ಪಿರ ಸಿಕ್ಕೊ೦ಡ ಎಲ್ಲ೦ಜಿ ಮಾರ್ನೆಮಿಗ್‌ 
ಕದ್ರಿ ತಲೊಕ್‌ ಬರಡ್‌. ಒಂಜಿ ಕಂದೆಲ್‌ ಕಲಿ ಪತೊ೦ದ್‌ ಬರಡ್‌. ಅಲ್ಪ ಐಸಿರ ಬಾಗ್ಯ 
ಕೊರ್ಪೊ" ಪಂಡೆರ್‌. 


ಆತ್‌ನೆಟ ಕೋಡಿ ಮೂಲೆ ಅಡಿತ್‌ದ್‌ ಅಟ್ಟಿಲರಗನೆ ಮಲ್ಲೊಂದು ಇಪ್ಕರ ಪಂಡೆರ್‌. 
ಕಾ೦ತನಗ್‌ ಸಮಾದಾನೊ ಪಂಡೆರ್‌. ಮಟೊ ಮಾನ್ಕೊ ಸೇರೊಂಡೆರ್‌. ದೇವೆರೆ ಪಿಟರಿ ಕೊಂಡು 
ಪೋಯೆರ್‌. ದೇವೆರೆ ಪೀಟೊಡು ದೀಡಿಯೆರ್‌. ಮೂಜಿ ಪ್ರದಕ್ಸಿನ ಬತ್ತೆರ್‌. ಸಾಷ್ಟಾ೦ಗ ನಮಸ್ಕಾರ 
ಕೊರ್ಕೆರ್‌. 


ಆನಿದ ದಿನೊಟ್ಟು, ಸತ್ಮದಾನೆ ದಿನೊಟ್ಟು, ಮಂಡಲ ಬರಿಕೆ ದೇರನ ಬರಿ ದೇಯಿ 
ಬೈದೆ, ಒ೦ಜಿ ಕ೦ದೆಲ್‌ ಕಲಿ ತು೦ಬವೊ೦ದು ಬತ್ತಲ್‌. ಕ೦ದೆಲ ಕಲಿ, ಗ೦ಗರ ಜಾಡಿ ತು೦ಬವೊ೦ದು 
ಬತ್ತಲ್‌. ಕದಿರ ತಲೊಕು ಬತ್ತಲ್‌. ಬಲತ್ತ ಕಯ್ಸ್‌ ರಾಮನ ಕೊಂಡೆ, ಎಡತ ಕಯ್ಚ್‌ ಯಮನ 
ತೂರಿ ಪತೊ೦ದು ಬತ್ತಲ್‌. ಬೊಟ್ಟುನಡ್ಕ ಬೋರು ಪದವುಗು ಬತ್ತಲ್‌. ಗೋಲಿದ ನಿರೆಲ್‌ಡ್‌ 
ಗಾಲಿದ ಒರವುಗು ಸಂತೆ ಬಾಜನೊ ಜಾಪಯಲ್‌. 


ಏಲ್‌ ಇರ್ಲ್‌ ಏಲ್‌ ಪಗೆಲ್‌ ಕಾತ್‌ ಕುಲ್ಕಲ್‌. ಸೋತ್‌ ಸೊರಗಿಯಲ್‌ ಬೈದೆತಿ. 
ಬೋನಿ ಸಾಜನೊ ಆತ್‌ಜಿ. ಕಟ್‌ದಿ ಬಾಯಿ ಬುಡ್ಬಾತ್‌ಜಲ್‌. ಆತ್‌ ಪೊರ್ತುಗು ಕದಿರಡ್‌ 
ಮಂಇನಾತ ದೇವೆರೆ ಬಲತ ಬಾಗೊಟು ಪುರುಸೆರ್‌ ತೋಜಿಯೆರ್‌. ಜಗನ೦ದ ಅಯ್ಕೆರ್‌ 
ಜೋಗಿ ಪುರುಸೆರ್‌ ತೋಜಿಯೆರ್‌. ಉದಿಪನ ಆಯೆರ್‌. ಮಟ ಮಾನ್ಕ ಜತ್ತೊಂಡೆರ್‌. ದೇವೆರೆ 
ಪಸ್ಕೆ ಪತೊಂಡೆರ್‌. ದೇವಿ ಕಲಿ ಮಾರುನಾಡೆಗೆ ಬತ್ತೆರ್‌. 


"ಏರ್‌ ಅಪ್ಪೆ ಸಂತೆ ಬಾಜರೊ ದೀತ್‌ನೆ?” ಎಂದ್‌ ಕೇಂಡೆರ್‌. 


"ಯಾನ್‌ ದೇಯಿ ಬೈದೆತಿ" 

"ಎ೦ಕುಲು ಮಂಇನಾತ ದೇವೆರೆ ಪಸ್ಕ್‌ನ್‌ ಪತೊ೦ದು ಬತ್ತೊ. ಮಂಇನಾತ 
ದೇವೆರೆ ಪಸ್ಕ್‌ಗ್‌ ಆ೦ಡಲ ಕೊರುವನ, ಕೊರಯನ ಬೈದೆತಿ?” ಕೇ೦ಡೆರ್‌. 


"ಮ೦ಇನಾತ ದೇವೆರೆ ಪಸ್ಕ್‌ಗ್‌ ದಾಯೆ ಕೊರೊಡುಯೆ? ಬೊಟ್ಟು ಅಡ್ಕಡ್‌, 
ಬೋರು ಪದವುಡು ಗೋಲಿದ ಮರ ಕಾತಿನೆಗೊ? ಬೋನಿ ಸಾಜನ ಮಲ್ಕ್‌ಜಿ. ಕಟ್‌ದಿ ಬಾಯಿ 
ಬುಡ್ಬಾದ್‌ಜಿ. ರಾಮ ಕೊಂಡೆ ಮುರ್ಕಾತ್‌ಜಿ. ಬೋನಿ ಆವಂದೆ ಮಂಇಾನಾತ ದೇವೆರೆ ಜೋಲಿಗೆಗ್‌ 
ಯಾನ್‌ ಕೊರಯೆ" ಪ೦ಡಲ್‌. 


"ಅಪಗಾ೦ಡ ಆವು ಬೈದೆತಿ. ಬೋನಿ ಮಲ್ತ್‌ಜ೦ಡ ಎಂಕುಲು ದಾನೆ ಮಲ್ಬುನೆ. 
ಮದ್ಯಾಹ್ನದ ಪೊರ್ತು, ಬಡವುದ ಪೊರ್ತು. ಬತ್ತ್‌ದ್‌ ಅಂಚನೆ ಪಿರ ಪೋಪಿನ ಕಾಲ ಬತ್ತ್‌೦ಡ್‌. 
ಆ೦ಡ ಮಲ್ಲೆ ಇದ್ದಿ. ಎ೦ಕುಲು ಸತ್ಕೊದ ಪುರುಸೆರ್‌. ಕಟ್‌ದಿ ಬಾಯಿ ಕಟ್‌ದೇ ಇಪ್ಪಡ್‌. 
ಬೋನಿ ಮಲ್ಪಯ”" ಎಂದೆರ್‌ ಜತ್‌ದ್‌ ಪೋಯೆರ್‌. 


ತಿರ್ತ ಸಾಲ್‌ ಪೇಂಟೆ, ಸಂತೆ ಕಟ್ಟೆ ತಿರುಗೊನುದು ಬತ್ತೆರ್‌. ಸಂಜೆ ಮಂಜತ 
ಪೊರ್ತುಗು ಬತ್ತೆರ್‌. 


"ಬೋನಿ ಮಲ್‌ ದನ ಬೈದೆತಿ. ನನಾ೦ಡಲ ಕಾನಿಗೆ ಕೊರುವನ. ಎ೦ಕಲೆಗ್‌ ಮಟ 
ಮಾನ್ಕ ಸೇರುನ ಪೊರ್ತಾ೦ಡ್‌' ಪಂಡೆರ್‌. 


"ಪುರುಸೆರೆ ಯಾನ್‌ ಬುಕ್ಕೊ ಬೋನಿ ಸಾಜೊ ಮಲ್ಬುವೆ. ಮಂಇನಾತ ದೇವೆರೆ 
ಪಸ್ತಿ ಸುರುಟು ಕೊರ್ಪೆ'. ಕುಡ್ತು ಲಕ್ಕಿಯಲ್‌. ಕ೦ದೆಲ್‌ದ ಬಾಯಿ ದೆತ್ತಲ್‌. ಅರ್ದೊ ಕಂದೆಲ್‌ದ 
ಕಲಿನ್‌ ಮ೦ಇನಾತ ದೇವೆರೆ ಮ೦ಜಗ್‌ ಕೊರಿಯಲ್‌. ಕಡೆ ಕಣ್ಣ ಕೊಡಿ ದುಕ್ಕೊ ಬುಡಿಯಲ್‌. 


"ಮಂಜುನಾತ ದೇವೆರೆ ಪಸ್ಕೆ ಕೊರ್‌ದ್‌ ದುಕ್ಕೊ ಬುಡಿಯನ? ಎ೦ಕುಲು ದೆತನೊಯೊ. 
ಅರ್ಸೊಡು ಕೊರಿಯ೦ಡ ಎಂಕುಲು ದೆತೊನುವೊ" 


"ಪುರುಸೆರೆ ಯಾನ್‌ ಮಂಇನಾತ ದೇವೆರೆ ಪಸ್ಕ್‌ಗತ್ತ್‌ ದುಕ್ಕೊ ಬುಡಿನೆ. ಅರ್ದೊ 
ಕ೦ದೆಲ್‌ ಕಲಿ ಮಾರ್‌ದ್‌ ಯಾನ್‌ ಜೋಕುಲು ಬಾಲೆಲೆನ್‌ ಸಾಂಕುನೆ ಎ೦ಚಾ೦ದ್‌ ಯಾನ್‌ 
ದುಕ್ಕೊ ಮಲ್ತಿನಿ” 


"ಉ೦ದೆ ಕಲಿ ಏಲ್‌ ಇರ್ಲ್‌ ಎಣ್‌ಮ ಪಗೆಲ್‌ ಮಾರ್‌ಲ ಬೈದೆ" 


"ದಾದೆನ್‌ ಯಾನ್‌ ಮಾರುನೆಯೆ. ಮೂಸವೊಂದು ಕುಲ್ಲುನೆನೊ?” 

"ಸಾರ್‌ ಪುಡೆಕ್‌ ಜಪ್ಪು ಸರೆಕ್‌ ಮೆಯಿಕ್‌ ಮೀಲ. ಅಡಿಯಾರ ಮುರ್‌೦ಗ್‌ಲ, 
ಮೇಲಾರ ನೆಗಪ್ಪಲ, ಒಂಜಿ ಪುಂಡಿ ಬೊಲಿಯ ಉರಿಕ್ಕಿ ಪರಿತೊನು ಬಲ" ಪ೦ಡೆರ್‌. 


ದು೦ಬುಗು ಆಚರಿಲೆನ್‌ ಲೆಪುಡಾಯೆರ್‌. ತೆಕ್ಕಿದ ಮರ ಕಡ್ಬಾಯೆರ್‌. ಮೂಜಿ 
ಕಾರ ಮುಂಡು ಮುಕ್ಕಾಲೆ ಗೂರಯೆರ್‌. ದೇವಿ ಕೊ೦ಡತಿನ ಉರಿಕಿದ ಚೆರಿಯೆ ಬಗ್ಗಯೆರ್‌. 
ದೇವಿನ್‌ ಮೂಡಾಯಿ ಮೋನೆ ಪಾಡ್‌ದ್‌ ಉಂತಾಯೆರ್‌. ಸೂರಿಯ ಬೊಟ್ಟು ಪಾಡಾಯೆರ್‌. 
ಪಡ್ನ್ಕೊಯಿ ಮೋನೆ ಪಾಡಾದ್‌ ಚಂದಿರ ಬೊಟ್ಟು ಒಯಿಪಾಯೆರ್‌. ಕಂದೆಲ್‌ ದೆತ್ತ್‌ ತೆರಿಯೆದ 
ಮಿತ್ತ್‌ ದೀಡ್ಬಾಯೆರ್‌. ರಾಮ ಕೊಂಡೆ ಲಚುಮನ ತೂರಿ ಕೊರಿಯೆರ್‌. ಪದ್‌ರಾಡ್‌ ಮೊರ೦ಗೆದ 
ಜೋಲಿಗೆಗ್‌ ಕಯ್‌ ಪಾಡ್‌ತ್‌ ಐನ್‌ ಪರೆಲರಿ ದೆತ್ತೆರ್‌. ಮ೦ತ್‌ರಿತ್‌ ಕ೦ದಲ್‌ಗ್‌ ಪಾಡ್ಕೆರ್‌. 
ಮಂ೦ಇಔನಾತ ದೇವೆರೆನ್‌ ನೆನೆತ್‌ದ್‌ ಒಂಜಿ ವರೂ ಕೊರಿಯೆರ್‌. 


"ಕಡಲ್‌ಡ್‌ ರಾಮ ತೆರೆ ಮಗ್‌ರ್‌ನ ಚಂದ ಮಗ್‌ರೊಡು. ಕ೦ಡದ ಕಾಡ್‌ ಕಡ್ತಿಚ೦ದ, 
ನೀರ ಬೊಲ್ಲ ಒಡ್ಡಿಚ೦ದ ಒಡ್ಡೊಡು. ಸಾರ ಬೊಲ್ಲ ಏರಿಚ೦ದ ಏರೊಡು. ದಿಕ್ಕೆಲ್‌ಡ್‌ ಪೇರ್‌ 
ಉರ್ಕಿ ಚ೦ದ ಉರ್ಕರೊಡು. ಮಾರಿನಾತ್‌ ಮುಗಿಯರೆ ಆವಂದ್‌. ಅಲತ್ತಿನಾದ್‌ ಕು೦ದ್ಕರೆ 
ಆವಂದ್‌. ಅ೦ಗತ್‌ನೆ ಆಸರ್‌ ತನಿಪಿಯರೆ ಪುರ್ಸೊತ್ತು ಸಿಕ್ಕರೆಗ್‌ ಆವ೦ದ್‌. ಬ೦ಜಿತ ಬಡವು, 
ಕಣ್ಣ್‌ತ ನಿದ್‌ರೆ ಇದ್ಕ೦ತೆ ಪೋವೊಡು. ನಾತ ಬಾಯಿಗ್‌ ಬಚ್ಚಿರೆ ತಿನ್ಮರ ಪುರ್ಸೊತ್ತು ತಿಕ್ಕಿಯರೆ 
ಆವ೦ದ್‌" ಎಂದ್‌ ವರೊ ಕೊರ್ಕೆರ್‌. 


"ಮಾರ್‌ಲ ಬೈದೆತಿ, ಮಾರ್‌ತ್‌ ಸೋತಿನ ಕಾಲೊಗು ಎಂಕುಲೆನ್‌ ನಿನೆಪುಲ"” ಪ೦ಡ್‌ತ್‌ 
ಮಟಮಾನ್ಕ ಸೇರೊಂಡೆರ್‌. 


ಮಾರ್ಟಲ್‌ ಬೈದೆತಿ - ಮಾರ್‌ನಾತ್‌ ಮುಗಿಪ್ಪುಜಿ. ಅಲತ್ತಿನಾತ್‌ ತಗ್ಗುಜಿ. ಅ೦ಗತ್‌ನೆ 
ಆಸರ್‌ ತನಿಪರೆ ಬಿಡುವು ಇದ್ದಿ. ಪೇರ್‌ ಉರ್ಕಾವೊ೦ದು ಪೋಯಿಲೆಕ್ಕ ಉರ್ಕ್‌೦ಡ್‌. ಕಂಡೊಗು 
ಕಟ್ಟಿ ನೀರ್‌ದ ಲೆಕ್ಕೊ ಎರ್ಕೊ೦ದು ಬತ್ತ್‌೦ಡ್‌. ಏಲ್‌ ಇರ್ಲ್‌ ಎಣ್ಮ ಪಗೆಲ್‌ ಮಾರ್‌ದಲ್‌. 
ಬಲತ್ಕ್‌ಗ್‌ ಅರಿ ಬಾರ್‌ದ ಏಳ್‌ ತುಪ್ಸೆ ಕಟ್ಟಿಯಲ್‌. ಎಡತಶ್ತ್‌ಗ್‌ ಏಲ್‌ ರಾಶಿ ದುಡ್ಡು ಪನವುದ 
ಕಜಾನೆ ಕಟ್ಟ್‌ದಲ್‌. ಏಲ್‌ ಪೋತ್‌ ಎಣ್ಮೆನಾನಿ ಜಾಮ ಪೊರ್ತುಗು ದಾತ್‌ ತತ್‌ದ್‌ ಮುಂಡು 
ಮುಕಲೆದ ಅಡಿಕ್ಕ್‌ ಬೂರ್ಕಲ್‌. ಪರಿಯರ ಬತ್ತಿ ಜನೊ ಲಕ್ಕಾದ್‌ ಬಾಜೆಲ್‌ ಕೊರಿಯೆರ್‌. 
ತರೆಕ್‌ ನೀರ್‌ ತಟದ್‌ ಬೋದೊ ಮಲ್ತೆರ್‌. 


"ದಾನೆ ಆಂಡ್‌ ದೇಯಿ?” ಎಂದ್‌ ಕೇ೦ಡೆರ್‌. 


"ಕದ್ರಿ ತಲೊತ ಜೋಗೊದ ಪುರುಸೆರ್‌ ಒಂಜಿ ವರೊ ಕೊರುದು ಪೋತೆರ್‌. 
ಅಕ್‌ಲ್‌ ಇರ್ವರ ಬತ್‌ಜೆರ್‌. ಬತುದುವೆರ್‌ಡ ಮಾಯಕದ ಕಲಿನ್‌ ಮಾಯಕನೆ ಮಲ್ಪಾತುವೆ” 

ಆತ್‌ ಪೊರ್ತುಗು ಮಂಇನಾತ ದೇವೆರ್‌, ಜೋಗಿ ಪುರುಸೆರೆಗ್‌ ಕನಟ್‌ ಬತ್ತ್‌ದ್‌ 
ಪಂಡೆರ್‌. 


"ದೇವಿಗ್‌ ವರೊ ಕೊರ್‌ದ್‌ ಪೋತರ್‌. ಆಲ್‌ ಸೋತಲ್‌, ಸೊರಗ್‌ದಲ್‌. ದಾತ್‌ 
ಬೋದ ತತ್‌ದ್‌ ಮುಂಡು ಮುಕ್ಕಲೆದ ಅಡಿಕ್ಕ್‌ ಬೂರ್ದಲ್‌” 


ಕನ್ನ್‌ಗ್‌ ಸೊಪನ ಕಟ್ಟ್‌ದ್‌ ಮನದಾನಿ ಕಾ೦ಡೆ ಲಕ್ಕಿಯೆರ್‌. ಮೆಗಿಯಲ್ಲೆನ್‌ ಲೆತೊ೦ದು 
ದೇವೆರೆ ಕಿರೆಕ್‌ ಪೋಯೆರ್‌. ಕಯ್‌ ಕಾರ್‌ ಮೋನೆ ನೆದ್ದೊಂ೦ಡೆರ್‌. ನಾಮೊ ಒಯ್ತೊಂ೦ಡೆರ್‌. 
ದೌರ೦ಗಿ ಪಾಡೊಂಡೆರ್‌. ಕತ್ತೆರಿ ಮು೦ಡಾಸ್‌ ಕಟ್ಟೊ೦ಡೆರ್‌. ಎಡತ್ತ ಕಯ್‌ ತಾಲ ತ೦ಬೂರಿ 
ಪತೊಂಡೆರ್‌. ಬಲತ್ತ ಕಯ್ಟ್‌ ಅಕ್ಷಯ ಪಾತ್‌ರೊ ಪತೊಂಡೆರ್‌. ರಾಮ ವಾಕ್ಕ ಓದೊಂಡೆರ್‌. 
ಸಿರಿ ನಾರಾಯಣ ಪದೊನೆ ಪ೦ಡೊನುದು ತಿರ್ತ ಸಾಲ್‌ ಪೇ೦ಟೆಗ್‌ ಬತ್ತೆರ್‌. ಸಂತೆಕಟ್ಟೆ ತಿರುಗೊನುದು 
ಸ೦ಜ ಮಂಜದ ಪೊರ್ತುಗು ಮಿತ್ತ ಸಾಲ್‌ಗ್‌ ಬನ್ನಗ ದೂರೊಗು ತೂಯಲ್‌ ದೇವಿ. ಪತ್ತ್‌ 
ಬಿರೆಲ್‌ ಸರಣೆ೦ದಲ್‌. 


"ದಾನೆ ಆಂಡ್‌ ಬೈದೆತಿ? ಪರಿಯನ? ಮಾರ್‌ಜನ? ಮೂಸಾವೊಂದು ಗುತ್ತನ?” 


"ಪುರುಸೆರೆ, ಸೋತೆನೆ ಯಾನ್‌. ಬದ್‌ಕುಜಿ ನೆಟ್ಟ್‌. ಬಾಲುಜಿ ಯಾನ್‌. ನಿಕ್‌ಲೆ 
ಮಾಯಕದ ಕಲಿಯಾ೦ಡ ಮಾಯಕನೆ ಮಲ್ಪುಲೆ. ಜೋಗೊದ ಕಲಿ ಜೋಗೊಟೆ ದೀಡ್ಲೆ" ಪಂಡೊ೦ಡಲ್‌. 


"ಆತ್‌ ಸುಲಬೊಡು ಇದ್ದಿ ತೂಲ. ಎಚ್ಚ ಮಲ್ಬುನವು ನಮ ಇಚ್ಚೆ ಅತ್ತ್‌. ಕಮ್ಮಿ 
ಮಲ್ಬುನವು ನಮ ಇಚ್ಚೆ ಅತ್ತ್‌. ಕದ್ರಿ ತಲೊತ ಕಲಿಪರಿ ದೋಸೊಗು ದಾನೆ ಪರಕೆ ತುಂಬಾ 
ಬೈದೆತಿ?" 


"ದಾನೆ ಪರಕೆ ಯಾನ್‌ ತು೦ಬೊಡು?" 
"ಅಪಗ ಮಂಜುನಾತ ದೇವೆರ್‌ ಬುದ್ದಿ ಕೊರಿ ಪರಕೆ ತು೦ಬುಲ.” 


"ಎನ್ನವುಲು ಬಲತ ಮರ್ಗಿಲ್‌ಡ್‌, ಏಳ್‌ ದಿ೦ಜಿನ ಅರಿ ಬಾರ್‌ದ ತುಪ್ಪೆಡ್‌ ನಡುತ 
ತುಪ್ಪೆನ್‌ ಗಿರಿಪಾವೆ. ಕಲಸೆ ಕೋಲುಡು ಅಲಪ್ಪಾವೆ. ಆನೆಡನೆ ಒಯಿಪ್ಪಾವೆ. ಒ೦ಟೆಡನೆ ಪೇರಾವೆ. 
ಮಂಜುನಾತ ದೇವರೆ ಬ೦ಡಾರೊಗು ಪಾಡಾಪೆ. ಎಡತ ಮರ್ಗಿಲ್‌ಡ್‌ ಏಳ್‌ ರಾಶಿ ದುಡ್ಡು 
ಪಣವುದ ಕಣಜೊಡು ನಡುತ ಕಣಜನ್‌ ಗಿರಿಪಾವೆ. ಕಲಸೆ ಕೋಲುಡು ಅಲಪ್ಪಾವೆ. ಪುಡಯೆಡ್‌ 
ದಿ೦ಜಾವೆ. ಜನಮಾನಿ ಪತ್‌ದ್‌ ಕಂಚಿಗಾರ ಕೊಟ್ಕಗ್‌ ಪೋಪೆ ಯಾನ್‌. ಸೊರ್ನೊಡು ಬೇಲೆ 
ಬೆನ್ಬಾಪೆ. ದೀಪೊಗು ಕಂಚಿ ದೀಪಾಲೆ ನಡ್ಬಾವೆ. ಕಂಚಿನ ಕೊಳವೆ ದಪುಡವೆ. ತಾಮ್ರ ತಗಡ್‌ 
ಮುಚ್ಚಾವೆ. ಏಲ್‌ ದಿನೊತ್ತ ಬಲಿ ಉಚ್ಚಯೊ ಕೊರ್ಪಾವೆ. ಮುತ್ತುಡು ಮುಗುಲಿ ಕುಲ್ಲಾಪೆ. 

ಬಂಗರ್‌ದ ಕಲಸೊ ಏರಾವೆ. ನಾಡ್‌ ಕೂಡು ಪಾಡಾವೆ" ಎ೦ದಲ್‌. 


"ಅಪಗ೦ಡ ಆವು. ಕಂದೆಲ್‌ ದೆರ್ತ್‌ ತಿರ್ತ್‌ ದೀಲ. ರಾಮ ಕೊಂಡೆ ಲಚ್‌ಮನ 
ತೂರಿ ಕಯ್‌ ಬುಡ್‌ಲ. ಮುಂಡು ಮುಕಲೆಡ್‌ದ್‌ ಲಕ್ಕ್‌ಲ" ಎ೦ದೆರ್‌. ಮೂಡಾಯಿ ಮೋನೆ 
ಪಾಡ್‌ದ್‌ ಸೂರಿಯ ಬೊಟ್ಟು ಮಾಜಾಯೆರ್‌. ಪಡ್ನೊಯಿ ಮುಕುಡೊ ಪಾಡ್‌ದ್‌ ಚ೦ದ್‌ರ 
ನಾಮೊ ಮಾಜಾಯೆರ್‌. ಅರ್ದೊ ಕ೦ದೆಲ್‌ಡ್‌ ಮೂಜಿ ಕುಪ್ಪಿ ಕಲಿ ಒತ್ತ್‌ದ್‌ ಉಂತ್‌೦ಡ್‌. 


ಮನದಾನಿ ಕಾ೦ಡೆ ಲಕ್ಕಲ್‌. ದೇವೆರೆ ಕೆರೆಕ್‌ ಪೋಯಲ್‌. ಕಯ್‌, ಕಾರ್‌, ಮೋನೆ 
ದೆಕ್ಕಿಯಲ್‌. ಮಂಜುನಾತ ದೇವೆರೆ ಗು೦ಡೊತ ಎದುರುಗು ಬತ್ತಲ್‌. ಪತ್ತ್‌ ಬಿರೆಲ್‌ ಕೂಟ್‌ದ್‌ 
ಸರಣೆ೦ದಲ್‌. ದೇವೆರೆ ಅಪ್ಪಣೆ ದೆತೊ೦ಡಲ್‌. ಬಲತ್ತ ಮರ್ಗಿಲ್‌ದ ಏಲ್‌ ರಾಶಿ ಸಿರಿ ತುಪ್ಪಡ್‌ 
ನಡು ತುಪ್ಪೆನ್‌ ಗಿರಿಪಯಲ್‌. ಕಲಸೆ ಕೋಲುಡು ಅಲಪ್ಸಯಲ್‌. ಆನೆಡ ಒಯಿಪ್ಪಯಲ್‌. 
ಒ೦ಟೆಡ್‌ ಪೇರಾಯಲ್‌. ಮಂಜುನಾತ ದೇವೆರೆ ಬ೦ಡಾರೊಗು ಒಪ್ಪಾಯಲ್‌. ಎಡತ್ತ ದುಡ್ಡು 
ಪನವುದ ಏಲ್‌ ರಾಸಿ ಕಣಜೊಡು ನಡುತ ರಾಸಿನ್‌ ಹಿರಿಪಾಯಲ್‌. ಕಲಸೆ ಕೋಲುಡು ಅಲಪ್ಪಾಯಲ್‌. 
ಕಾ೦ಟ್ಕಡ್‌ ದಿ೦ಜಾಯಲ್‌. ಜನಮಾನಿಡ ಕ೦ಚಿಗಾರ ಕೊಟ್ಕಗ್‌ ತು೦ಬಾಯಲ್‌. ಕಂಚಿ ತಾಮ್ರದ 
ಬೇಲೆ ಬೆನ್ಬಾಯಲ್‌. ಸೊನ್ನೆರೆ ಕೊಟ್ಕಗ್‌ ಪೋಯಲ್‌. ಸೊರ್ನೊದ ಬೇಲೆ ಬೆನ್ಸಾಯಲ್‌. 
ಕಂಚಿ ದೀಪೊಲೆ ನಡ್ಬಾಯಲ್‌. ಕಂಚಿನ ಕೊಲವೆ ಜಪುಡಾಯಲ್‌. ತಾಮ್ರದ ತಗಡ್‌ ಮುಚ್ಚಾಯಲ್‌. 
ು೦೯ಇನಾತ ದೇವೆರೆ ಒ೦ಜಿ ಅಂಕಣದ ಜಲಕೊದ ಕೆದುನು ಏಲ್‌ ಅ೦ಕನ ಕಟ್ಟಯಲ್‌. ಕ೦ಕನೊನು 
ಅರಿತೊಲು. ಮಂಜುನಾತ ದೇವೆರೆ ಬಂಡಾರ ಪತೊ೦ಡಲ್‌. | 


ಉದ್ದಲ ಗುಡ್ಡೆಗ್‌ ಪೋಯಲ್‌. ಇಸವೆರ್‌ ಆಚರಿ ಬಲವೆರ್‌ ಆಚರಿಲೆನ್‌ ಲೆತೊ೦ದ್‌ 
ಪೋಯಲ್‌. ರಾಮೆ ಬೀಮೆ ಪನ್ಸಿ ಬೊಲಿಯ ಕೇಪ್ಲದ ಮರನ್‌ ತೂಯಲ್‌. 


"ಏನ್‌ ಸತ್ಕೊದ ಮಗಲ್‌ ಅಂದಂಟ ಮೂಜೇ ಗಡಿಟ್‌ ಮರ ಮಗ್‌ರೊಡು" 
ಪಂಡಲ್‌. ಮೂಜೆ ಗಡಿಟ್‌ ಮರ ಮಗ್‌ರ್‌೦ಡ್‌. ಅಜಿಪೊ ತುಂಡು ಕಡ್‌ಪಯಲ್‌. ಮುಪ್ಪ 
ತುಂಡು ಬಾರಿಯಯೊಲು. ನಡು ತುಂಡುನು ಕಡೆಚಿಲ್‌ದ ಬೇಲೆ ಬೆನ್ಬಾಯಲ್‌. ನೂತನೊದ 
ಬೇಲೆ ಬೆನ್ಬಾದ್‌ ಐತ ಸಿ೦ಗಾರೊ ಮಲ್ಪಾಯಲ್‌. ಆನೆಡ ಒಯ್ಸಯಲ್‌. ಒ೦ಟೆದ ಪೇರಾಯಲ್‌. 


ಸಕನದ ಬಾರಿ, ಸೊನ್ನೆದ ಕೊ೦ಬು, ಸರ್ವ ಬಿರ್ದ್‌ಡ್‌ ಒಯಿಪಾವೊ೦ದು ಬತ್ತಲ್‌. 
ಮಂಜುನಾತ ದೇವೆರೆ ಎದ್‌ರ್‌ ಗಜಮರನ್‌ ನಡ್ಬಾಯಲ್‌. ತೆನ್ಮಾಯಿ ರಾಜ್ಯ ಮಂಗಳೂರು 
ಸೀಮೆ ಪನ್ಪಾಯಲ್‌. ನಾಡ್‌ ಕೂಡು ಪಾಡಯಲ್‌. ಮುತ್ತುಟು ಮುಗುಲಿ ಕುಲ್ಲಾಯಲ್‌. 
ಬ೦ಗರ್‌ನ ಕಲಸೊ ಏರಾಯಲ್‌. ಏಲ್‌ ದಿನೊತ್ತ ಬಲಿ ಉಚ್ಚಯೊ ಕೊರ್ಪಾಯಲ್‌. ಕಾಂಡೆದ 
ಉಚ್ಚಯೊಗು ಅಜಿಪ್ಪ ಬೊ೦ಡದ ಬೊಂಡ ಅಬಿಸೇಕೊ ಮಲ್ಪಾಯಲ್‌. ಮದ್ಕಾ ನ್ನದ ಪೂಜೆಗ್‌ 
ಲಕ್ಷ ತಾರಾಯಿ ಹಣ್ಣ್‌ ಕಾಯಿ ಮಲ್ಪಾಯಲ್‌. ಬಯ್ಯತ ಪೂತ ಪೂಜೆ ಕೊರ್‌ನಗ, "ಒಂಜಿ 

ಪರಕೆ ಬಾಕಿ ಆಂಡ್‌" ಪಂಡೆರ್‌. 
"ದಾದವು ಪರುಸೆರೆ?' 


"ದೇವಾಲ್ಕ ನಿನ ಪರಕೆ ಪೂರಾ೦ಡ್‌. ಈ ನಡ್‌ಪಾಯಿ ದೀಪಲ ಜಲಕನೆ ಮಲ್‌ಪೊಡು. 
ನಿನ ಕುಲೊಕು, ನಿನ ಜಾತಿಗ್‌ ಪುದರಾ೦ಡ ಬರೊಡು. ಜಾತಿಗ್‌ ವಿವರೊ ಪನ್ಪಾಪೊಡು” ಎಂ೦ದೆರ್‌. 


ದೇವೆರೆ ಅಪ್ಪನೆ ದೆತೊ೦ಡಲ್‌. ಪುರುಸೆರೆ ನುಡಿ ಗೆತೊ೦ಡಲ್‌. ಪೆಟ್ಕೆಡ್‌ ಪಿ೦ಡಿಟ್‌ 
ಮೇಲಾಯಿ ಪಿಂಡಿ ದೆತ್ತಲ್‌. ಅಜಿಪ್ಸ ಮೊರಂಗೆತ ಪಾಲೆ ಪಟ್ಟೆ ಸೀರೆನ್‌ ದೆತ್ತಲ್‌. ಮುಪ್ಪೊ 
ಮೊಳೊಕು ರಡ್ಡ್‌ ತುಂಡು ಮಲ್ತಲ್‌. ರಡ್ಡ್‌ ತುಂಡು ರಡ್ಡ್‌ ಬತ್ತಿ ಮಲ್‌ಪಾದ್‌ ಕಂಡನ್ಮಡ 
ಕೊರಿಯಲ್‌. 


"ಕಂಚಿ ದೀಪೊ ಜಲಕನೆ ಮಲ್ಪೊಡು. ನಮ ಕುಲೊಕು ನಮ ಜಾತಿಗ್‌ ಪುದರಂಡ 
ಬರೊಡು. ದು೦ಬುಗು ನಮ ಕಸ್ಟೊ ದೂರಾವೊಡು" ಪ೦ಡಲ್‌. 


ಕಾ೦ತನೆ ಲಕ್ಕಿಯೆ. ಸುದ್ದೊ ಮುದ್ರಿಕೆ ಆವೊಂಡೆ. ಮಿತ ಸಿಂಗಾರ ಆವೊಂಡೆ. 
ಬತ್ತಿ ಪತೊ೦ದು ಮಂಜುನಾತ ದೇವೆರೆ ಗುಂಡದೆದ್‌ರ್‌ ಬತ್ತೆ. ಪತ್ತ್‌ ಬಿರೆಲ್‌ ಸರಣೆಂದೆ. 
ದೇವೆರೆ ಅಪ್ಪನೆ ದೆತೊಂಡೆ. ಪುರುಸೆರೆ ನುಡಿ ದೆತೊಂಡೆ. ಕಂಜಿ ದೀಪೊದ ಮುದೆಲ್‌ಗ್‌ ಪೋತ್‌ 
ಉಂತಿಯೆ. ದೀಪೊದ ಕೊಡಿಡ್‌ತ್‌ ಕಡೆ ಮುಟ್ಟ ತೂಯೆ. 


"ಎಂಕ್‌ ಕಂಚಿ ದೀಪೊ ತೂನಗ ಜೀವೊಡು ಪೋಡಿಗೆ ಆಪುಂಡು. ಮುಪ್ಪ ಕೋಲುದ 
ದೀಪೊ ತೂನಗ ಬಾರಿ ಪೋಡಿಗೆ ಆಪುಂಡು" ಪಂಡೆ. 


"ತಿರ್ಶ್‌ಡ್‌ತ್‌ ಪೊತ್ತಾವೊ೦ದು ಪೋವೊಡ್‌ಚಿ. ಮಿತ್ತ್‌ಡ್‌ತ್‌ ಪೊತ್ತಾವೊ೦ದು 
ತಿರ್ತ್‌ ಬಲ ಕಾ೦ತನ” ಎನ್ನಗ 


"ಕೇ೦ಡರೆಯೆ ಪುರುಸೆರೆ, ಇನಿ ಮುಟ್ಟ ಎ೦ಕಲೆನ್‌ ಸಾ೦ಕ್ಕರ್‌. ಎಲ್ಕ ಪ್ರಾಯೊದ 
ಬಾಲೆಲೆನ್‌ ಸಾ೦ಕ್‌ದ್‌ ಸಲಗ್‌ದ್‌ ಮಲ್ಲೆ ಮಲ್ತೆರ್‌. ಪೂಪೂಜನೆ ಉಪದೇಸ ಕೊರಿಯರ್‌. 
ಐಸಿರೊ ಬಾಗ್ಯ ಕೊರ್‌ನಿಲಾ ಅಂದ್‌. ಮದಿಮೆ ಮಾಸಿರೊ ಮಲ್ಡ್‌ನೆಲ ಅಂದ್‌. ಇನಿ ಮುಟ್ಟ 
ಪ೦ಡಿಲೆಕ್ಕ ಎ೦ಕುಲು ಕೇಂಡಿನೆಲಾ ಅಂದ್‌. ಇನಿತ ದಿನೊಟು ಮಂಜುನಾತ ದೇವೆರ್‌ ಬುದ್ದಿ 
ಕೊರಿಲೆಕೊ ಮಲ್ಬುವೆ ಯಾನ್‌" ಎ೦ದೆ. 


26 


ತಿರ್ತ್‌ಡ್‌ತ್‌ ಮಿತ್ತ್‌ ಮುಟ್ಟ ಪೊತ್ತಾವೊ೦ದು ಪೋಪೆ. 


ತುಡರ್‌ದ ಏರಿ ಬೀಜಿ೦ಡ್‌. ಉಂತರೆ ನಿಲೆ ತಿಕ್‌ಜಿ. ಜಪ್ಪರೆ ಗಡಿ ಇದ್ಕಾ೦ಡ್‌. 
ಅಡಿಡ್‌ದ್‌ ಸುವು ಪೊತ್ತ್‌ನಗ "ಅಗಿನಿಡ್‌ ಬೂರು ಸಯ್ದಿ ಕಾಲೊ ಬತ್ತ್‌೦ಡ್‌ ಎಂಕ್‌. ಆನಿತ 

ದಿನೊಟು ಬೀಮ ಕತ್ತಿಡ್‌ ಪುದರ್‌ ಇದ್ಕ೦ತೆ ಪೋತು. ಇನಿ ಸೂವುಟು ಪೊತ್ತು ಸಯಿಪ್ಪಿ 
ಕಾಲೊ ಬತ್ಕ್‌೦ಡ್‌” 


"ಕೇ೦ಡನೊ ಕಾ೦ತನ ಎಂಕುಲು ಪನ್ನಿ ದಾನೆ? ಈಯಿ ಮಲ್ಲಿನಿ ದಾನೆ? ನಿನನ್‌ 
ಸೂವುಡು ಪೊತ್ತರೆ ಬುಡ್ಬುಜೊ. ಎ೦ಕ್‌ಲೊ ಮಂಜುನಾತ ದೇವೆರೆ ಉಳಯಿದ ಅಂಗಣೊಡು 
ಮಂಜುನಾತ ದೇವೆರೆ ಪಚ್ಚಡೆ ಸೆರ೦ಗ್‌ ಒಡ್ಡು ಪತ್ತ್‌ಪೊ. ಅಯಿಕ್‌ ಲಾಗಿಲ ಕಾಂತನ" ಪಂಡೆರ್‌. 


"ಎ೦ಕ್‌ ಜೂವೊಡ ಬಾರಿ ಬಯ ಆಪುಂಡು. ದೇವಿ ತೋಜಾಯಿನ ಏಲ್‌ ಅಂಕಣದ 
ಕೆದುಟು ಒ೦ಜಿ ಅದೆನ್‌ ಬುಡುದು ಕೊರ್‌ಲೆ” ಎನ್ನಗ "ಕುಸಿ ಬತ್ತಿನ ಲೆಕ ಲಾಗಿಲ ಕಾ೦ತನ” 
ಎ೦ದೆರ್‌. ಆನಿದ ದಿನೊಟು ಏಲದೆನ್‌ ಬುಡಿಯೆ, ಕೀಲದೆಕ್‌ ಮಡೆ ತುಪ್ಪೆಗ್‌ ಲಾಗಿಯೆ. ಮೂಜಿ 
ಸಾರಿ ಕಂತ್‌ದ್‌ ಮೂಜಿ ಸಾರ್‌ ನೆಗತ್‌ದ್‌, ಅಲ್‌ತ್‌ ಕೊಡಿ ಮರತಾಡೆಗ್‌ ಬತ್‌ದ್‌ ಮೂಜರೆಬಾಯಿ 
ಕೊರ್‌ಪೆ. ಪುರುಸೆರ್‌ ಪಾರೊ೦ದು ಬತ್‌ದ್‌ "ದಾನೆ೦ಡ್‌ ಕಾ೦ತನ ಓಲ್‌ ತಾಗ್‌೦ಡ್‌" ಎಂದ್‌ದ್‌ 
ಕೇ೦ಡೆರ್‌. 


"ಎಂಕ್‌ ದಾಲ ತಾಗ್‌ದ್‌ಜಿ. ಊರಾ೦ಡ ಬುಲುಪುಂಡು. ಮುಲ್ಲ ವರೊ ತಿರುಪತಿಡ್‌ 
ಕೊರ್ಪೆ ಯಾನ್‌. ತಿಮ್ಮಪ್ಪ ದೇವೆರೆ ಬೆರಿಸಾಯೊಗು ಒನ್ನೊ ಗೋಪುರೊ ಕಟ್ಟಾವೆ ಯಾನ್‌. 
ಒಣ ಬೆಲ್ಲೆ೦ದ್‌ ಲೆಪ್ಪಾವೆ ಯಾನ್‌" ಪ೦ಡ್‌ತ್‌ ಮಾಯಕನೆ ಆಪೆ. ನಾಲ್‌ ಊರು ನಾಲ್‌ 
ದೇಸ, ನಾಲ್‌ ಗ೦ಗೆತ ಉಳಯಿ ತಿರ್ಗೊ೦ದು ಬನ್ನಗ ನಮ ಪುದರ್‌ ಪಂಡೊಂದ್‌ ಬಲೆ 
ಪಂಡ್‌ದ್‌ ಮಾಯಕನೆ ಆತೆ. ತಿರ್‌ಪತಿಡ್‌ ಪೋತ್‌ ಕಾಲಬೈರವೆ ಆತ್‌ ಉಂತ್‌ದೆ. ದೇವಿ 
ಕದಿರಡ್‌ ಮಾಯಕ ಆತ್‌ ಉಂತ್‌ದಲ್‌. ಕಾಲಬದ್ರ ದೇವಿಯಾದ್‌ ಉಂತ್‌ದಲ್‌. 

ವಿ.ಸೂ.:- ಬೊಮ್ಮರಬೆಟ್ಟು ಅಪ್ಪು ಜೋಗಿಲ್‌ - ಹಿರಿಯಡ್ಕ ಚ 
27.12.82ಟ್‌ ಸಂಗ್ರಹ ಮಲ್ಲಿನೆನ್‌ ಕತೆಯಾದ್‌ ಮುಲ್ಪ ಕೊರ್ತೆ. 

ಜೋಕ್ಷೆ ಗುದ್‌ ತುಳು ರತೆಶ್ಟುಲು 


ಕೋಟಿ - ಚೆನ್ನಯ 
ಅಕ್ಕೆರಸು ಸಿರಿ 
ಕೋಡ್ದಬ್ಬು 

ಪರತಿ ಮಂಗನೆ 
ಪುಳ್ಕೂರ ಬಾಚೆ 
ಅಬ್ಬಗೆ ದಾರಗೆ 
ಮೂಂಕು ಸ೦ಬಳೊ 
ಮಗೆ ಬರವು ಕಲೆ 
ಮಾಯಂದಾಳ್‌ 
ಕಲ್ಲುರ್ಟಿ ಕಲ್ಕುಡೆ 
ಬನ್ನಾಲ್‌ 

ಮಾಮಿ ಮರ್ಮಲ್‌ 
ಜೋಗಿ ಪುರುಸೆರ್‌ 
ಅಗೋಳಿ ಮಂಜನೆ 
ಕಣ್ಣ್‌ಡ್‌ ತೂವಂದಿನ ಕೆಬಿಟ್‌ ಕೇನ೦ದಿನ : 
ದೇವು ಪೂಂಜೆ 
ಮಾಯೊದ ಪೊಣ್ಣು 
ಅಜ್ಜಿ ಕತೆಕುಲು 
ಅಪ್ಪೊದಡ್ಕೆ 


ಭೂತಾಳ ಪಾಂಡೆ 





ಡಾ. ವಾಮನ ನಂದಾವರ 
ಎ.ವಿ. ನಾವಡ 

ಡಾ. ಸುಶೀಲಾ ಉಪಾಧ್ಯಾಯ 
ಕೆ. ಲೀಲಾವತಿ 

ವೆಂಕಟರಾಜ ಪುಣಿಂಚತ್ತಾಯ 
ಕೆ.ಜೆ. ಶೆಟ್ಟಿ ಕಡಂದಲೆ 

ಡಾ. ಕೆ. ಚಿನ್ನಪ್ಪ ಗೌಡ 
ಕನರಾಡಿ ವಾದಿರಾಜ ಭಟ್‌ 
ಯಶವಂತಿ ಸುವರ್ಣ 

ಅಮೃತ ಸೋಮೇಶ್ವರ 
ಕ್ಯಾಥರಿನ್‌ ರಾಡ್ರಿಗಸ್‌ 

ಡಾ. ಗಣನಾಥ ಶೆಟ್ಟಿ ಎಕ್ಕಾರು : 
ಕುದ್ಕಾಡಿ ವಿಶ್ವನಾಥ ರೈ 

ಗಣೇಶ ಅಮೀನ್‌ ಸ೦ಕಮಾರ್‌ 
ಕೆ.ಆರ್‌. ರೈ 

ಅನ೦ತರಾಮ ಬಂಗಾಡಿ 

ಡಿ. ಯದುಪತಿ ಗೌಡ 

ಡಾ. ಪುರುಷೋತ್ತಮ ಬಿಳಿಮಲೆ 
ಮುದ್ದು ಮೂಡುಬೆಳ್ಳೆ 


ಡಾ. ಪಾಲ್ತಾಡಿ ರಾಮಕೃಷ್ಣ ಆಚಾರ್‌ 











